Микаэль Секейра: "Кейинги ўйинларда натижа яхшиланишига кўзим етади" / CHAMPIONAT.asia\n17:15Суперлига. "Пахтакор" - "Қизилқум" 4:2 (матнли трансляция) 70 17:00Шомуродов "Ювентус"га қарши, "Лацио" - "Интер" ва бошқа ўйинлар ҳақида 1 17:00Суперлига. "Турон" - "Сурхон" 0:0 (матнли трансляция) 16 16:46"Милан" - "Верона". Ибрагимович қайдномадан жой олди 2 16:35"Уотфорд" - "Ливерпуль". Онлайн натижа 10 15:40U-17 Ўзбекистон чемпионатида Тошкент шаҳри чемпионликни қўлга киритди 8 15:35Эртага Биринчи лигада мавсум тугайди 1 15:10Сурат биздан, изоҳ сиздан 22 15:03Спортчилар ижтимоий тармоқларда 0 14:35ЎФА ва Нидерландия қироллиги футбол иттифоқи ўртасида онлайн учрашув бўлиб ўтди 3 14:17Моуринью Конор Макгрегорга "Рома" футболкасини совға қилди (+ФОТО) 8 14:00"Челси" академияси — иқтидорлар конвейери 10 13:44Павел Недвед: "Молиявий фэйр-плей ишламаяпти" 1 12:58МЮ, "Лестер" ва "Эвертон" "Абердин"нинг 18 ёшли ҳимоячисини кузатмоқда 0 12:43ФОТОГАЛЕРЕЯ. "Нефтчи" — Суперлига чемпиони! 12\nМикаэль Секейра: "Кейинги ўйинларда натижа яхшиланишига кўзим етади"\nСуперлиганинг 3-туридан ўрин олган "Турон" - "Локомотив" учрашувидан сўнг меҳмонлар бош мураббийи Микаэль Секейра ўз фикрлари билан ўртоқлашди.\n"Бугун икки жамоа ҳам яхши ўйнади. "Турон" жамоаси ўйинни бизга қараганда фаолроқ бошлади. Иккита гол урди ва ҳисобда олдинга чиқиб олди. Шунга қарамасдан биз ўйинга қайта олдик ва дуранг натижа қайд этдик. Мақсадимиз ғалаба қозониш эди. Сўнгги дақиқаларда вазиятларимиз кўп бўлди. Аммо фойдалана олмадик. Мен шогирдларимни табриклайман. Улар берилан вазифани бажаришди. Рақибни ҳам ажойиб ўйин билан табриклаб қоламан. Стадионга ташриф буюурган мухлисларга миннатдорчилик билдираман. Улар бугун чиройли муҳит ярата олишди. Бизни мезбонлар яхши кутиб олишди".\n- "Локомотив" учта турда ҳам ўзбекистонлик мураббийлар бошқараётган жамоаларга қарши ўйнади. Бизнинг маҳаллий мураббийларимиз ҳақида фикрингиз қандай?\n- Мураббийлар ҳақида бирор фикр билдира олмайман. Ўзбекистонда кўпроқ агрессив ўйин кўрсатишади. Бу ерда яхши футболчилар бор. Ўйлайманки, бундай футболчилар етишиб чиқишда давом этса Ўзбекистон терма жамоаси мундиалга чиқади. Ҳақиқатдан ҳам техник футболчилар кўп.\n- Бугунги учрашувда Темурхўжа Абдухолиқов ўтган учрашувлардан фарқли равишда пенальтини голга айлантирди. Жамоада штатни пенальтичи Темурхўжами? Иккинчи саволим Марат Бикмаевни захирада қолдирилишининг сабаби нимада?\n- Футболда 11 киши ўйнаши мумкин. Ўзимни билишим бўйича биринчи бўлимда майдонга тушган футболчилар ўзини яхшироқ ҳис қилгани учун шундай танлов қилдим.\n- "Турон" бир киши кам бўлиб қолганига қарамасдан "Локомотив" кўпроқ ҳимояланди. Одатда бир киши кўп бўлган жамоа кўпроқ ҳужум қилиши керак бўлади...\n- Сиз тўғри айтдингиз. Биз кўпроқ комбинацион ўйнашимиз керак эди. Рақиб кўпроқ қанотлардан ҳужум қилди. Улар ҳам ғалаба учун кўпроқ ҳаракат қилишди. Дуранг адолатли бўлди, деб ўйлайман. Барчаси бирданига бўлиб қолмайди. Бошланишида бироз қийин бўлади. Жамоамдаги футболчиларга ишонаман. Олдиндаги ўйинларда натижалар яхшиланишига кўзим етади.\n"Локомотив" ўртоқлик ўйинида "Қизилқум"га мағлуб бўлди 3\nОлег Пашинин ва Дмитрий Лоськов "Локомотив" мураббийлар штабида қолади 5\nФутзал. Олий лига. Марказий ўйинда "Локомотив" "Ҳуахин Жиззах"ни таслим этди 4\nМоскванинг "Локомотив"и янги бош мураббийни маълум қилди 2\nФутзал. "Локомотив" - "Бунёдкор" учрашувидан сўнг мураббийлар фикрлари 2\nФутзал. Бугун мавсум марказий баҳс билан старт олади 2


Расмий ахборот » Жиззах вилояти ички ишлар бошқармаси расмий сайти\nЖиззах вилояти ички ишлар бошқармаси » ИИБ хабарлари » Расмий ахборот\nБугунги кунда тезкор ахборотга бўлган талаб тобора кучайиб бормоқда ва бундан ўз манфаати йўлида фойдаланаётган ижтимоий тармоқлардаги баъзи сайтлар, интернет фойдаланувчилари, блогерлар ўз саҳифаларида тасдиқланмаган, ёлғон, бир томоннинг фикри билан хулоса қилиб тайёрланган маълумотларни ҳам тарқатмоқдалар. Гўёки улар холис маълумот эълон қилаётган бўлиб, ўз “обрў”ларини оширмоқдалар. Албатта, бундай ҳолат аҳоли ўртасида турли миш-мишларга, баъзи касб эгаларига нисбатан салбий фикрларни шаклланишига, айримларнинг ҳаракатларига нисбатан нотўғри хулоса чиқаришга олиб келмоқда.Шу ўринда яна бир нарса айтиб ўтиш жоиз. Айрим шахслар кўча-куйдаги турли воқеа ва ҳодисаларни тасвирга олиб, нотўғри изоҳ билан ижтимоий тармоқларда тарқатиш билан шуғулланиб, бошқаларнинг ташвишларини оммага ёймоқдалар.\nСодир бўлган воқеа ва ҳодиса иштирокчиларининг рухсатисиз уларни видео ёки фото тасвирга олиб, ижтимоий тармоқларга жойлаштириш ноқонуний эканлигини унутмаслик керак. Ўзбекистон Рсепубликасининг “Ахборот эркинлиги принциплари ва кафолатлари тўғрисида”ги Қонуни 13-моддасига асосан, жисмоний шахсларга тааллуқли шахсий маълумотлар махфий ахборот тоифасига кириши, жисмоний шахснинг розилигисиз унинг шахсий ҳаётига тааллуқли ахборотни, худди шунингдек шахсий ҳаётига тааллуқли сирини, ёзишмалар, телефондаги сўзлашувлар, почта, телеграф ва бошқа мулоқот сирларини бузувчи ахборотни тўплашга, сақлашга, қайта ишлашга, тарқатишга ва ундан фойдаланишга йўл қўйилмаслиги, жисмоний шахслар тўғрисидаги ахборотдан уларга моддий зарар ва маънавий зиён етказиш, шунингдек уларнинг ҳуқуқлари, эркинликлари ва қонуний манфаатлари рўёбга чиқарилишига тўсқинлик қилиш мақсадида фойдаланиш тақиқланиши белгилаб қўйилган.\nАгар фуқаролар айрим шахслар томонидан ноқонуний ҳаракатлар содир этилаётганлигининг гувоҳи бўлиб қолсалар ва бу ҳаракатлар видео ва фотога олинган бўлса, қонунчиликда белгиланган чораларни кўриш учун тегишли ҳуқуқни муҳофаза этувчи органларга тақдим этишлари керак. Масалан, йўлда йўл-транспорт ҳодисасининг гувоҳи бўлдингиз. Сиз ушбу ҳодиса иштирокчиларини тасвирга олиш учун уларнинг розилигини олишингиз, агар йўл-транспорт ҳодисасида инсон ҳалок бўлган бўлса, марҳумнинг яқинлари розилиги билан уларни тасвирга олишингиз ва ижтимоий тармоқларда эълон қилишингиз мумкин.\nБаъзи хорижий оммавий ахборот воситалари фуқароларнинг соддалигидан фойдаланиб, уларнинг муаммоларини ҳал қилишда кўмаклашишда ёлғон ваъдалар бериб, бир томонлама нохолис материалларни тарқатиб, сохта обрў орттирмоқчи бўлганликлари бугун барчамизга аён. Шунинг учун ижтимоий тармоқлардан ўзингиз учун ахборот излаётганда расмий манбаларга таянсангиз аниқ ва тўғри маълумотларга эга бўласиз.\nТаъкидлаб ўтиш керакки, ижтимоий тармоқлардаги баъзи манбаларнинг ички ишлар органларига оид тасдиқланмаган, нотўғри ахборотлари юзасидан Ўзбекистон Республикаси Ички ишлар вазирлигининг интернетдаги расмий манбалари (веб-сайт: www.iiv.uz, телеграм: @iivuz ёки https://t.me/iivuz, фейсбук: https://www.facebook.com/IIVUZ/) орқали расмий муносабатлар, раддиялар бериб борилмоқда. Бироқ, мамлакатимизда қонунда белгиланган тартибда аккредитациядан ўтмаган хориж оммавий ахборот воситалари томонидан тарқатилган хабарларга муносабат билдирилмайди.\nЮртдошларимиз жиноятлар ҳақида хабар бериш учун қисқа “102” телефон рақамидан, ички ишлар ходимлари томонидан уларга нисбатан ноқонуний ҳаракатлар содир этилганида “1102” рақамли “Ишонч телефони”дан фойдаланишлари мумкин. Хабар берган шахс ҳақидаги маълумотлар ошкор этилмаслиги кафолатланади. Унутманг, аноним мурожаатлар эътиборга олинмайди.


ЎзА - Интенсив технологиялар самарали тадбиқ этиляптими?\n16.07.2018 15:47 Чоп этиш версияси\nИнтенсив технологиялар самарали тадбиқ этиляптими?\nБалиқчиликни ривожлантиришда интенсив технологияларни жорий этиш борасида ҳали фойдаланилмаётган имкониятлар кўп.\nОзиқ-овқат хавфсизлигини таъминлашнинг муҳим йўналишларидан бири бўлган балиқчиликни ривожлантиришда интенсив технологияларни жорий этиш, малакали кадрлар тайёрлаш борасида ҳали фойдаланилмаётган имкониятлар кўп.\nПрезидентимизнинг жорий йил 6 апрелдаги “Балиқчилик тармоғини жадал ривожлантиришга доир қўшимча чора-тадбирлар тўғрисида”ги қарори соҳага инвестицияларни жалб этиш, экспорт салоҳиятини ошириш, янги иш ўринлари яратишда муҳим дастуриламал бўлмоқда.\n– Тармоқда интенсив технологияларни жорий этиш, балиқ маҳсулотларини қайта ишлаш цехлари ва сақлаш омборлари ташкил этиш кўзда тутилган, – дейди Навоий вилоят қишлоқ хўжалиги бошқармасининг балиқчилик бўйича бош мутахассиси Л.Тўрақулов. – Нурота ва Хатирчи туманларида 30, Кармана, Конимех туманларида 15 гектарли ихчам қурилмали сунъий сув ҳавзалари ташкил этилди. Қизилтепа туманида “Mr Fish Company”, “Аква-Тўдакўл”, “Қуйи Зарафшон” корхоналари томонидан 737 дона қафас мосламаси ўрнатиш режалаштирилган бўлиб, бугунги кунда уларни тайёрлаш ишлари олиб борилмоқда.\nҚизилтепа туманидаги балиқчиликка ихтисослашган “Gold Like Fish” масъулияти чекланган жамияти жорий йилда ўз фаолиятини бошлади. Корхона “Ўзбекбалиқсаноат” уюшмаси билан шартнома асосида балиқ парваришлаш учун Тўдакўлни ўн йилга ижарага олди. Бу ерга Андижон ва Жиззах вилоятларидан интенсив технология асосида балиқ боқишга мўлжалланган 6х6 ҳажмда, чуқурлиги тўрт метр бўлган 500 дона қафас келтирилган. Ҳозирги кунгача уларнинг 300 таси кўлга ўрнатилиб, ҳар бирида 2 минг 250 донадан “Карп”, “Зоғора”, “Оқ амур” каби балиқ турлари парваришланмоқда. Йил охирига қадар боқилиб, оғирлиги 1-1,5 килограммга етган балиқлар сотувга чиқарилади.\n– Интенсив технологиянинг афзаллиги кичик майдонда ҳам мўл маҳсулот етиштириш имконини беради, – дейди “Gold Like Fish” МЧЖ раҳбари П.Рўзиқулов. – Балиқ парваришлашда керакли тавсиялар олиш учун Наманган вилоятидан мутахассис чақиртирганмиз. У корхонамиздаги 20 нафар ишчига сабоқ бермоқда. Парваришлаш тартиби мукаммал бажарилганда балиқлар тез тош босади. Келгуси йил учун қафасларга чавоқ тайёрлаш мақсадида 4 миллион 500 минг дона балиқ личинкаси махсус ҳавзаларда парваришланмоқда. Айни пайтда балиқ боқиш учун махсус гранулаланган ем ишлаб чиқарадиган цех очиш режалаштирилган. Хитойдан балиқ фелеси, котлет, сосиска, консерва тайёрлайдиган махсус технология келтириб 2019 йилнинг 1-чорагида заводни ишга туширмоқчимиз. Янги объект фаолият бошлаши билан яна 100 иш ўрни яратилади.\nМухтасар айтганда, интенсив технологиялар жорий этилиши сердаромад тармоқнинг жадал ривожланишида муҳим ўрин тутмоқда.


Эркин Усмон. Тузоқ (қисса) | www.ziyouz.uz\nБош саҳифа Ўзбек насри онлайн антологиясиЭркин Усмон (1952-2016)Эркин Усмон. Тузоқ (қисса)\n— Боя айтганим, ўлжа… — минғиллаб қўйди йигитчалардан бири — қўл-оёқлари калта, кўзлари ўйнаб турадиган Читтак лақабли ўғри.\n— Чорсу бозори оралаб ўтиб кетаётувдик, — деди Читтак тиржайиб. — Қарасак, бир чол билан кампир бир-бирини «подружка» қилиб кетишаяпти. Қўлларида рўзғор халта. Ичида шу бор экан. Олдик. Шу…\n— Билмадим? — елка қисди Малла. — Санамадик…\n— Тош ака… Шартмикан? — минғиллади Читтак лабларини қимтиб.\n— Менга қара, Читтак, — Тош овозини пасайтирди, — агар яна бир марта шунақа гап қилсанг, патларингни битталаб юлиб ташлайман…\nЭшик очилиб, ёпилди.\nТош лабига сигарет қистирди-да, тўппонча шаклдаги ёндиргични ёқиб ўт олдирди ва индамай эшикдан чиқиб кетди…\nШоҳона безатилган ҳайҳотдек меҳмонхонага кираверишда катта кондиционер ўрнатилган, пастак шифтга осилган биллур қандилнинг кўзни қамаштиргувчи шуъласи деворларга осилган гулдор гиламларнинг сатҳида, ойнаванд шкафнинг ойналарида жилваланар, қаердандир магнитофондан турк эстрадасининг шўх мусиқаси қулоққа чалинар, ана шу мусиқа ҳамда бурчакдаги камин ичидаги чўғ ва ўтинларнинг алланимадан чўчигандек аста чирс-чирс этиб қўйишигина бу ердаги сирли сукунатни бузаётганга ўхшарди.\nЭшик тақиллаб очилди ва Тошнинг юз бичимлари худди мумдан ўйиб ишлангандек чиройли боши кўринди.\n— Тинчлик, тинчлик, — Тарлон сирли кулимсиради. — Шундоқ ўзим. Бир башарангни кўргим келиб қолди…\n— Мақсад шуки… — Тарлон шундай дея лабларини қимтиб қўйди, — ўзингнинг ҳам хабаринг бўлса керак… Сени қидириб юришибди. Ҳамма мелисахоналарга суратинг ёпиштириб ташланган.\n— Мен сенга олдин ҳам айтгандим, — Тарлон сигарет кулини қоқаркан, гапида давом этди, — ўша режиссёрга бекор теккансан. Мана энди ўша ҳезалак худди биров зўрлаб қўйган шаллақи хотиндек тўс-тўполон қилиб юрибди. Ҳали мелисага арз қилган… Ҳали сен ҳақингда маза-бемаза гап-сўзлар тарқатган…\n— Бунақа бемаза гапни гапирма, — уни жеркиб ташлади Тарлон, — икки йил ўтириб чиққанинг камлик қилаяптими сенга? Ўзинг бундоқ очилиб гапирмасанг! Жим юраверасан…\n— Йўқ, синглим Зумраднинг дугонаси эди, — деди Тош ўйчан оҳангда, — икки ойча аввал кечқурун олдимга йиғлаб келди… Фарид деган бир режиссёр шилқимлик қилиб, тинчлик бермаётганини айтди…\n— Мараз бу гапи билан «Бир кеча қўйнимда ётасан… Менга ўйнаш бўласан… Кейин сени телевидениега олиб чиқаман, контсертлар программасига киритаман. Клипларга тушасан, видеокассеталар тайёрлатаман» демоқчи бўлган.\n— Ҳа. ёмонмас, — деди Тош яна сигарет тутатиб, — ҳали ёш. Энди ўн тўққиз ё йигирмага тўлади. Талантли қиз дейишади. Синглим билан бир синфда ўқишган. Яқин дугонаси…\n— Кейин, ўша қиз…\n— Ҳа, — деди Тош таажжубини яширмай, — ўша қиз «менга ёрдам беринг, жонимдан тўйдириб юборди» деб йиғлади. Отаси ногиронлар аравачасида юрадиган бечораҳолгина одам экан. Шундан кейин режиссёр билан гаплашиб қўйишга тўғри келди…\n— У ифлосга қўлимнинг учини ҳам теккизмадим, — давом этди Тош. — Фақат шерикларим билан кечаси у дам олиб ётган уйга бордик. Кароватга қўл-оёқларини боғлатдим. Кейин оғзига пайпоғини тиқиб, устидан бир челак бензин септирдим…\n— Кейин… Кейин устига бензин сепиб, гугурт чақдим, — деди Тарлон ўша манзарани кўз олдига келтириб. — У бўлса худди туғаётган хотиндек питирлаб, кўзлари косасидан чиқиб кетай деди. Ёниб турган гугурт чўпини устига ташласам бўлди эди…\n— Йўқ, — Тошнинг овози бўғиқ чиқди, — осонгина ўлиб, қутулиб кетишини хоҳламадим. Азобланиб юришини кўргим келди. «Бундан кейин бирон қиз ёки аёлга бир оғиз гапирсанг, шашлик қилиб, куйдириб ташлайман. Кулингниям топиша олмайди» дедим. Шу холос…\n— Шу холосмиш! — бош чайқади Тарлон. — Уни ўлгандан баттар қилиб қўйиб…\n— Кераги йўқ, — деди Тош тишларини қисиб, — бошпана бериб турганингни ўзи катта гап. Ишларим сал тинчиса, кетаман. Россиягами, Қозоғистонгами… У ёғи бир гап бўлар.\n— Юраги ёмон бўлиб қолибди, — илжайди Тарлон, — касалхонада ётиб чиқибди. Юрганда боши бир тарафга қийшайиб-қийшайиб кетадиган касалга учрабди. Нерви ишдан чиққан бўлса керак!.. Иннайкейин, аёлларни кўрса тескари қараб ўтармиш…\n— Бўпти, энди мақсадга кўчайлик, — Тарлон Тошнинг елкасига қўлини қўйди, — мен бор эканман, ҳеч нарсадан чўчима, оғайни. Сени уларга ем қилдириб қўймайман. Айтмоқчи, йигитлар уйингга бориб келишди…\n— Бир вақтлар Сибир тарафларда лагерда бўлганимда бир нарсани кузатганман, — гапида давом этди Тарлон қўлидаги қадаҳда чайқалиб турган ичимликка тикилганча. — Биласан, у ёқларнинг шамоллари, бўронлари ёмон бўлади. Шунинг учун дарахтларни бир-бирига яқин, зич қилиб экишаркан… Тушунаяпсанми буни? Дарахтлар қаттиқ шамолда синиб кетмаслиги учун шунақа бири-бирига суяб ўстирилган. Улар йиқилса ҳам, ёнидагиларга суяниб қоларкан…\n— Яхши-яхши, — деди Тарлон кулимсираб, — биларкансан… Лекин билганингни билдирма. Кўр! Кўрмагандек юр! Эшит! Ўзингни эшитмаганга ол! Сенга неча марта айтаман буни! — у Тошнинг авзойи ўзгараётганини сезиб, елкасига мушт уриб қўйди. — Бўпти, тумшаяверма! Кел, энди мақсадга кўчайлик. Сен энди бунақа ишларни қўй, оғайни. Киссавурлик, бировларнинг уйини тунаш билан хўп шуғулландинг. Энди бунақа ишлар сенинг авторитетингга ярашмайди…\nТош оғайниси қандайдир муҳим бир нарсани айтмоқчи эканлигини сезиб унга тикилди…\n— Аёлмас, қирчанғи-ку! — хўмрайди Малла. — Шунақаларни кўрсам, кўнглим айнийди…\n— Ҳа, сенга гап бўлиши мумкин эмас. Тарлон ака сени бекорга эркалатмайди…\nИкки ўғривачча шу тахлит бекат тарафга кетишаркан, тепада, бозор ўртасидаги зиналарда турганча ўзларини кузатаётган бошқа шериклари — Ҳасанни сезишмади…\n— Мен ўзим бош қўшган бўлардим. Хабаринг бор… Ҳозир ҳар қадамимни кузатиб туришибди. Шунинг учун сени танладим. Хуллас, ўша Собитовнинг учта ўғли бор. Каттасини уйлантириб, «дом» олиб берган. У хотини, болалари билан алоҳида яшайди. Акахон қолган иккитаси билан тураркан. Энди ўртанчасини уйлантириб, ҳовли-жой қилиб бермоқчи бўлган. Арзон, қулай жой суриштирган. Топилган. «Роҳат» кўли тарафдан тўрт сотихли, иморати чала битган уй чиққан. У Аъзамхон деган бир фермерга қарашли экан. Савдо-сотиқ бўлиб ўтган. Собитов оғзи қулоғида хурсанд, унинг қўлига келишилган эллик минг долларни қистирган. Қарабсанки, чув тушган…\n— Ҳа, — бош ирғади Тарлон, — темирйўлчи Собитов бунинг учун ўн минг доллардан кечмоқчи. Қолаверса, ҳали бизга фойдаси тегадиган одам. Бирон қўшни давлатга чиқиб кетаётганимизда қўллаб юборади…\n— Иложи борича тезроқ, — деди Тарлон. — Мен Собитовга шовқин солмасликни, мелисага арз қилмасликни тайинладим. Аъзамхон аферис ҳозир Қибрайдаги дачасида дам олаётган экан. Мана бу ерда манзили ёзилган, — у шундай деб курткаси чўнтагидан буклоғлиқ қоғоз олиб узатди. — Ёнингга кимни олиш ўзингнинг ишинг. Малланими, Читтакними…\nҚадаҳларнинг нозик жаранги бурчакдаги магнитофондан таралаётган ёқимли куйга йўғрилиб, аллақандай сирли оҳангга айланиб кетгандек бўлди…\n— Йўқ, — бош чайқади қиз, — ўғлингизнинг ишхонасидан. Тошпўлат акамнинг ўртоғи… — у шундай деб гап бошлади-ю, кейин нима дейишини билмай, чайналди. — Кеча картошка-пиёз, ун-гуруч олиб келиб беришувди-ку, ўшаларнинг биттаси. Бир хабар олиб ўтай деб кирибди. Йўли шу томонга тушиб қолган экан…\n— Кўнглим ғаш, болам. Акангдан хавотир олаяпман…\n— Умридан барака топсин, — она синиқ товушда фарзандларини алқай кетди, — Тошпўлатнинг боши тошдан бўлсин… Икковларингнинг тўйларингга етказсин, қизим!..\n…Кеч куз эди. Кунларнинг бирида бир нечта одам кўчадан бир кишини ёмғирпўшда кўтариб кириб келишди. Кейин билса, отаси экан. Машинасида жарга учиб кетиб, қовурғалари синиб, боши қаттиқ жароҳатланибди. Дод-вой бошланди. «Тез ёрдам» келди. Милиция. Оқ халатли кишилар отасини брезент замбилга солиб олиб чиқиб кетаётганларида отаси онасини имлаб чақирди ва унга нимадир деб шивирлади. Кейин билса, ўзи ўлим талвасасида ётатуриб, «Ўзингни, болаларни эҳтиёт қил, Хосият» деган экан. У ўша кеча касалхонада вафот этди. Операциядан чиқмади…\nБир куни ака-сингил гаплашиб қолишганда у қандайдир қабул пунктида, базада ишлаётганини айтиб қолди. Аммо қанақа жой, қаерда жойлашган, у ерда нима иш қилади, бу ҳақда лом-мим демади…\nИкки ой бурун эса… Зумрад ўша кунни эсласа, ҳали-ҳануз бутун вужудига титроқ югуради.\nЎша-ўша Фариднинг қораси ўчди-ю даҳмазаси кейин бошланди. У устма-уст шикоят қилавергандан кейин, милиция Тошпўлат акасининг изига тушди. Зумрад Фарид Раҳимов деган ўша қаримсиқ режиссёрни ўша кезларда кўрди. Унинг боши бир тарафга қийшайиб, у ёқ-бу ёққа қимирлаб турадиган бўлиб қолган экан. Тиббиёт коллежида ўқимайдими, бунинг нималигини сезди…\nТошпўлат акаси уйдан қочиб кетди. Ўн-ўн беш кундан кейин уйга қўнғироқ қилди. «Мен сафарга кетаяпман. Хавотир олманглар. Онамга қара» деди-ю ғойиб бўлди қолди. Орадан икки ой ўтди. Милициядагилар тоза қидир-қидир қилишди, аммо акасининг изини ҳам топишолмади.\nФақат… Фақат икки-уч кун бурун Зумрад онасига дори-дармон олиб келаётиб, йўл четидаги машинада ким биландир гаплашиб ўтирган тилла тишли, қоп-қора йигитни кўрди. Йигит танишдек туюлди. Аммо қаерда кўрганини эслаёлмади. Кейин, аниқроғи бугун кечаси акасининг кийимларини тахлаётиб, унинг баъзи суратларини тартибга солаётиб бир расмга кўзи тушди ва ғалати бўлиб кетди. Унда беш-олти йигит пивохонадами, қаҳвахонадами, хуллас дастурхон атрофида ўтиришар, акасининг ёнида Зумрад қайси куни кўчада кўрган йигит ҳам илжайиб ўтирарди…\n«Жарда машинаси билан ёндириб юборилган ва отангларнинг ўлимига сабабчи бўлган одамнинг қотили аниқланди, — деди секин. — Уни ўзининг туғишган укаси ўлдирган экан… Ака-ука кўпдан бери уй-жой талашиб, ёқалашиб юришаркан. Бу ерда Тошпўлатнинг айби йўқ. Лекин барибир оппоқ эмас. У ички ишлар бўлимининг рўйхатида туради. Бунинг устига қочиб юрибди. Шунинг ўзиёқ жуда кўп жиноятларда унинг ҳам қўли йўқмикан деган шубҳага асос бўлади. Аммо ўзи келиб бошқармага борса ҳаммаси бошқача бўларди…».\nШу куни бир йиғлаб, бир кулиб вақт ўтказди. Аммо бу гаплар ҳақида ҳеч кимга ҳеч нарса демади…\nТарлон «қонундаги ўғри»лардан ҳисобланмаса ҳам, жиноятчилар орасида озми-кўпми ўз ўрнига эга кишилардан саналарди. Аслида у аллақайси бир академикнинг ўғли бўлиб, онаси ўлиб, отаси ёшгина бир аспирант жувонга уйланганидан кейин уйдан чиқиб кетган, ўша-ўша қайтиб бормаганди. Кейин мактаб-интернатда ўқиди. Безорилиги учун у ердан ҳайдалди. Ўзидан катта кишиларга қўшилиб, Кажаров даштларига, қандайдир археологик экспедицияга ер қазувчи, юк ташувчи бўлиб кетди. Ўша ерда бир хумча олтин-кумуш тангалар топилиб қолиб, шериклари билан талашиб, бир археолог йигитнинг бошига белкурак билан уриб ўлдириб қўйди. Аслида у ўзи урдими, бошқа бировми, аниқ эслаёлмайди. Ҳатто орган ходимлари ҳам бунақа ваҳшиёна ишни ёшгина ўспирин қилиши мумкинлигига шубҳаландилар ва шунга қарамай, бошқаларни қамоққа, уни эса тарбияси оғир болалар колониясига жўнатишди.\nТарлон ва унинг шерикларини қаттиқ жазолашди. Колония изоляторидан бир қадам чиқармай қўйишди ва ўша сатанг хотиннинг туҳмати унга ёмон таъсир қилди. Ундан бир куни қасос олишга қасам ичди…\nБир пайтлар ўзи билан археологик экспедицияда ишлаб, тилла талашиб қамалган кишилар билан шу ерда яна учрашиб қолди. Уларнинг иккитасига қўшилиб, гранит қазилаётган кондан қочишга муваффақ бўлди. Бу сафар Россия тарафларга йўл олди. Уни ўшаёқда қўлга олишди. Яна қамашди ва бу гал Сибирга юборишди. Қайтганида, орадан бир неча йиллар ўтган, аксига олиб шаҳарда қандайдир ёмон жиноят содир этилган бўлиб, унда ҳам Тарлоннинг қўли бор деб яна қамоққа тиқишди. Ана шу ерда ўзи тенги Тошпўлат деган йигитча билан танишди, кўп ўтмай ака-укадек бўлиб кетишди.\nУмуман олганда Тарлоннинг ҳаёти ёмон эмасди. Ўрикзорда икки қаватли шоҳона ҳовли-жой, шаҳар марказида беш хонали квартираси бор, аммо шунга қарамай у кўпдан бери бирон мамлакатга бош олиб кетиш хаёлида яшарди. Шунинг учун пул йиғар, шуларни ўйлаб кечалари уйқуси қочиб кетар, на ичкилик, на тамаки, на наша, на чертиб-чертиб, танлаб олиб келинадиган жононлар ҳам ҳовуридан тушира олмасди…\n— Бу нима деганинг? Нега билмайсан? Қурилишдан олган бўёғ-у кафелларни қоғозга кўмиб, устидан чиқинди босинглар, вассалом… Шуниям ўргатишим керакми? — сўкинди у. — Қоровулга беш-ўн минг қистир. Ана бўлмаса, қирқ-эллик минг бер! Ундаям бўлмаса, сўйиб ташла! Жавобини ўзинг берасан! Бўлди, тамом!..\nАёл секин ўрнидан туриб, эшик тарафга юраркан, Тарлон унинг орқасидан хаёлчан тикилганча қолди…\n— Сиз…ларга нима к…керак? — дами ичига тушиб кетди Аъзамхоннинг.\n— Ҳеч ким йўқ… Ўзим… — деди Аъзамхон анграйиб.\n— Менда ҳеч қанақа пул йўқ… — хириллади жонҳолатда Аъзамхон. — Ҳеч қанақа Собитовни танимайман!..\n— Бу… ишларинг учун… жавоб берасизлар!\n— Шкафнинг тагидаги полнинг ичида…\nШкаф сурилиб, тагидаги пол тахталари кўз очиб-юмгунча суғуриб ташланди. Аъзамхон рост айтган экан. Пол остига тунука қоплаб махсус ишланган жой нақ хазинанинг ўзи эди. Даста-даста пуллар, тилла тақинчоқлар, жавоҳирлар…\n— Собитовникини олиб… қолганини жойига қўйинглар… — ёлворди у кўзлари ёшланиб.\n— Керакмас … — дея бош чайқади Аъзамхон.\n— Пул керакмас… Тирик қолсам бўлди, — беҳол шивирлади Аъзамхон куйган қорнини силаб.\n…Улар юзларига тутган ниқобларини ечиб, қайтаётганларида аллақачон тонг отган, туман тарқалиб, шарқдаги кўкимтир тоғлар ортидан қуёш чиқа бошлаган эди…\n— Кўздан қочирма! — шипшиди Малла эскишаҳарнинг аччиқ ичакдек узун, тор кўчалари тарафга бурилишаркан орқасига қараб. — Ўзлари ҳам шу томонга келаётганга ўхшайди…\n— Милицияга айтамиз, — деди Барно йиғлагудек бўлиб бўйнидаги маржонни ечаркан. — Ма ол, мараз!\n— Майли, келган бало-қазо шуларга урсин, — деди Зумрад, — худо бир асради…\n— Жуда қийналиб кетдим, ўртоқ, жудаям… — пиқиллади Зумрад.\n…Ва икки дугона бир-бирларини қучганча сўзсиз туриб қолдилар…\nКимдир чекаётган сигаретини ўчирмай ташлаб ўтганми ё юк олиб келган ҳайдовчилар айбдорми, ишқилиб халқ орасида «Макулатура» деб номланган майдонга ўт тушган. Ҳовли этагига тоғдек уюлган тонна-тонна қоғозлару сон-саноқсиз баклашкалар гуруллаб ёнган ва аждаҳодек кўкка ўрлаган аланганинг бир учи пункт жойлашган иморатга ҳам етиб келган…\nБу орада кимдир «чаққонлик қилиб» ўт ўчирувчиларни чақирган. Ёнғин ўчирилган. Лекин ўт ўчирувчилардан бирининг ўлиги топилган…\nШу куни Тарлон қанақадир юмуш билан саҳарлаб Чимкентга кетганди. Эртасига келиб, тутақиб кетди. Ҳаммани тўплаб, қисқагина «йиғилиш» ўтказди ва бу аҳмоқликни ким қилганини аниқлади. «Макулатура» майдонига ким ўт қўйганини аниқлаб бўлмади-ю, лекин ўт ўчирувчини ўлдирган ўзларининг одами — Қора бўлиб чиқди…\nБир қараганда уни ҳам айблаб бўлмасди. Ўт ўчирувчилардан бири қўлидаги йўғон шлангни судраб ёнаётган эски бинога кирган ва кутилмаганда ертўлага тушадиган айланма зинани кўрган-у қизиқиб у ерга тушмоқчи бўлган. Пастда эса Тарлоннинг «резинденция»си!..\nҚора уни кўрган-у шу ернинг ўзида орқасидан бориб, бошига темир қувур бўлаги билан уриб ўлдирган-қўйган…\nТарлон ёнига ҳайдовчиси, Тамара ва яна бир ўйнашини олиб, қўлига илинган керакли юклар билан шаҳардан чиқиб кетадиган, бошқалар эса, яъни Тош, Қора, Малла, Читтак ва Стёпа «Дамас»да унинг орқасидан Алвастикўприк яқинида, шаҳар чегарасида кўришишга келишиб, шоша-пиша тарқалдилар…\n— Айтдим-ку, кеча иккита «чувиха»ни учратдик деб… Икковиям яхши нарсалар экан, — деди Малла Тошнинг юз-кўзларидаги ўзгаришга эътибор бермай.\n— Чорсуда… Бозор яқинида… — деди Малла Читтак тарафга бир қараб олиб.\n— Йўқ, — бош чайқади Малла таажжуби ортиб, — шунчаки… Одатдагидек ул-бул нарсаларини олдик… — у шундай деб тиржайди, — ана, биттасининг бўйнидаги дур шиша бўлиб чиқди…\nТош бу жажжи соатни қамоқдан қайтган йили синглисининг туғилган куни сотиб олиб, орқасига ёздириб совға қилган, бечора синглиси қувончдан юраги ёрилгудек бўлиб, ҳўнграб йиғлаб юборганди ўшанда…\n«Мана, ниҳоят ўз синглимнинг нарсасини ҳам ўғирлаш даражасига етибман, — ўйларди у қийналиб. — Қанақа аҳволда экан ҳозир шўрлик? Турган гап, соатимни акамнинг шериклари шилиб кетди деб ўйлайди… Мен эса… Ойим бечоранинг ҳоли нима кечди экан? Кўзлари очиқ, соғ бўлсалар ҳам майлийди. Мен-ку майли, худога нима ёзишган экан улар? Бир ўғил, бир ака бўлиб уларга нима каромат кўрсатдим ўзи?.. Қандай қилиб юзларига қарайман? Ҳамма уларни «Ана, ўғри Тошнинг онаси!», «Ана, киссавур Тошнинг синглиси» деб қўлини бигиз қилиб кўрсатмайдими? Нега бунақа бўлди? Ким, нима сабабчи бунга? Нега бу ботқоққа ботиб қолдим?.. Мана, ишонган тоғим Тарлон ҳам қочди-кетди. Мен қаёққа бораман? Шерикларим-чи?!.».\n— Ҳайда аравангни! — жон ҳолатда бўкирди Қора тўппончасини ҳавода силкиб. — Агар қўлга тушсак, биттангниям соғ қўймайман… Уларни босиб бўлсаям ўтиб кетамиз!..\nКўзлари ожиз онасининг озғин қўлларини ёйган кўйи йиртиқ калишини шапиллатиб ўзи томон келаётганини кўрган Тош чидаёлмади. У томонга бир-икки қадам қўймоқчи бўлди-ю, ҳоли келмади. Онасининг қаршисида тиз чўкканча қолди…\nЗумрад бу операция раҳбари лейтенант Шариповга, лейтенант эса унга қараб қўйишди. Бу биров сезган, биров сезмаган сирли нигоҳга яширинган маънони фақат уларнинг икковигина билишарди холос…\n← Аввалги Аввалги Ўткир Ҳошимов. Урушнинг сўнгги қурбони (ҳикоя)\nКейинги → Кейинги: Назар Эшонқул. Маймун етаклаган одам (ҳикоя)


Чортоқ туман ҳокимлиги 13 млрд сўмга қурилган иссиқхоналарнинг ташландиқ ҳолатга келишига изоҳ берди - Anhor\nAnhor Все посты Чортоқ туман ҳокимлиги 13 млрд сўмга қурилган иссиқхоналарнинг ташландиқ ҳолатга келишига изоҳ берди\nНаманганда 13 млрд сўмга қурилган 1000 та иссиқхона ташландиқ аҳволга келган. 2020 йил 26 июлда Ўзбекистон президенти бу иссиқхоналарни кўздан кечирганди, дея хабар беради “Озодлик”. Наманган вилоятининг Чортоқ туман ҳокимлиги “Баланд адир” массивида жойлашган иссиқхоналар ҳолати ҳақида расмий баёнот берди.\nТуман ҳокимлигининг маълум қилишича, 1000 та кичик ҳажмдаги иссиқхона ҳақиқатан ҳам 2020 йилда «Golden Nuts Namangan» томорқа агрохизмати МЧЖ иштирокида қурилган. Бунинг учун жами 13,4 миллиард сўм маблағ сарфланган ва унда 1000 та янги иш ўрни яратилиб, «темир дафтар», «аёллар дафтари» ва «ёшлар дафтари»да турган фуқаролар ишга жойлаштирилган.\nХабарда қайд этилишича, келиб-кетувчиларга қулайлик яратиш мақсадида туман марказидан «Баланд адир» массивига бепул автобус қатнови йўлга қўйилган.\nМаъмурият маълумотларига кўра, иссиқхоналарга помидор экилиб, улар Россия экспорт қилинмоқда. Йил охирига келиб экспорт ҳажмини 5 млн долларгача етказиш режалаштирилган, ҳозир бу рақам 1,5 млн долларни ташкил қилади.\nҲокимликнинг қайд этишича, 31 май ва 2 июнь кунлари бўлиб ўтган кучли шамол оқибатида иссиқхоналарнинг 30—35 фоиз қисмига жиддий зарар етган. Айни пайтда иссиқхоналарни тиклаш ишлари олиб борилмоқда.


Олти нафар ФСБ ходими банкдаги ўғирликда айбланиб ҳибсга олинди\n26 феврал 2021, Тошкент вақти: 02:56\nСССР КГБсининг меросхўри ҳисобланган Россия ФСБси энг ëпиқ тизимлардан бири саналади.\nМосквада Россия Федерал хавфсизлик хизматининг олти нафар ходими ҳибсга олинди. Уларнинг учтаси "Альфа" махсус бўлинмаси¸ иккитаси ФСБ банк бўлими ва биттаси махсус амалиëтларни бажарувчи Вимпел отряди ходимидир.\nРБК манбаларининг айтишича¸ ФСБ ходимлари номи айтилмаëтган банкдан 140 миллион рублни ўғирлашда айбланмоқда. Мазкур жиноят ишига ФСБ академияси ходими ҳам тортилгани айтилмоқда.\nҲозирча Федерал хавфсизлик хизмати бу ҳибсга олишларга оид расмий маълумот бермади.\nХодимлари қўлга олингани айтилаëтган «Альфа" ва "Вимпел" ФСБнинг энг сара бўлинмаси ҳисобланади.\nУлар номи ўтган ой Москвада қўлга олинган журналист Ивана Голунов ишида тилга олинган.


Понедельник, 02 Январ 2017 23:02\tхарф ўлчами\nБМТ Ҳавфсизлик Кенгаши томонидан уй-жой қуриш фаолиятини тўхтатиш талаби акс этган резолюция қабул қилинганидан сўнг, Исроил ўзининг БМТ билан муносабатларини қайта кўриб чиқмоқчи. Бу хақда мамлакат Бош вазири Биньямин Нетаньяху хабар қилди. “Мен Исроилга нисбатан бошқаларига қараганда кўпроқ душманона муносабатда бўлган БМТ таркибидаги бешта ташкилотларни 30 миллион шекел (7,8 миллион АҚШ доллари) миқдорида молиялаштирилишини тўхтатишга буйруқ бердим”, - деди Нетаньяху.\nУшбу резолюцияни БМТ Ҳавфсизлик кенгашининг 15 нафар аъзоларидан 14 нафари қўллаб қувватлади, деб эслатиб ўтди “Россия 24” телеканали. АҚШ эса исроилликларнинг қарши овоз беришга доир илтимосларига қарамасдан, овоз беришда бетараф қолишни афзал кўрди. Шунга қарамасдан, Биньямин Нетаньяху Тел – Авив БМТ Ҳавфсизлик Кенгаши резолюциясини бажаришга шошмаслигини таъкидлади. Бундан ташқари, сиёсатчининг сўзларига кўра, янги сайланган АҚШ президенти Доналд Трампнинг маъмурияти унга “антиисроил” қарорини бекор қилиш учун керакли барча ҳаракатларни амалга ошириши ҳақида вада берган. Республикачилар партиясининг сенатори Линдси Грэм эса, агарда Ҳавфсизлик кенгаши Исроилга босим ўтказишда давом этаверса, Вашингтон ташкилотни молиялаштиришни тўхтатади деб таъкидлади.\nҲолбуки, яқиндагина маълум бўлишича, Нетаньяху америкалик элчини олдига чақириб, Вашингтонни овоз беришни координациялаганликда (мувофиқлаштирганлик) айблаган, лекин бу дарров рад этилди.\nРезолюциянинг ҳомаки нусхасида “Исроилнинг ҳаракатлари “қонунга асосланмаганлиги ва халқаро ҳуқуқни қўпол равишда бузишда давом этаётганлиги” ҳақидаги сатрлар бор. Бундан ташқари, хужжат муаллифлари “икки давлат ҳал қилиниши” (Two-states solution) учун янги жойларни қуриш ҳавфли эканлигидан ташвишланаётганликларини билдиришди. Бунда БМТнинг Ислом оламининг муқаддас обидалари – “Ал-Ақсо” масжиди ва Қуббатус Саҳро ҳамда Ғазо сектори худудида, Урдун дарёсининг ғарбий қирғоғи ва Шарқий Қуддусда мустақил фаластин давлати ташкил этиш орқали Фаластин – Исроил низоларини тартибга солишга доир ёндашуви ҳақида гап бормоқда. “Бир давлат ҳал қилиниши”да (one-state solution) аксинча, исроилликларга ҳам, арабларга ҳам фуқаролик бериладиган, Исроил ва фаластин худудларида битта давлатни ташкил этиш назарда тутилади”, деб таъкидланган ҳужжатда.\n2011 йилда Исроилга Урдун дарёсининг ғарбий қирғоқларида ва шарқий Қуддусда яҳудийлар учун янги уй-жойлар қуришдан воз кечиш мажбурияти юкланган шунга ўхшаш ҳужжат қабул қилинганди, лекин ўшанда уни америкаликлар тўхтатиб қўйганди. Бош вазир Нетаньяху илгарироқ Исроил лидерига тўлиқ қўллаб – қувватлаш ва дўстликни давом эттиришни ваъда қилган Доналд Трампнинг маъмуриятига Twitterдан қилган шахсий мурожаати бу сафар ҳам Ҳавфсизлик ташкилоти қарорига таъсир қила олади деб умид қилганди, лекин ундай бўлмади.\nКузатувчиларнинг фикрига кўра, Вашингтоннинг бетараф қолишининг сабаби бир замонлар бўлган Исроил ва АҚШ ўртасидаги дўстона муносабатларнинг сезиларли совуганлиги натижасидир, бу эса уй-жойлар қуриш билан боғлиқ келишмовчиликлар сабаб юзага келган. Бундан ташқари, масалани ноябр ойларининг ўрталарида Кнессет томонидан қабул қилинган қонун лойиҳаси чуқурлаштирди, у ғарбий соҳилдаги бир нечта манзилгоҳларни Тел–Авив санкциясисиз легаллашни кўзлаганди, бу эса моҳиятига кўра Исроил давлати таркибига беихтиёр қўшиб юборишдир. Мухолиф сиёсатчилар, шунингдек баъзи Фаластин давлати раҳбарларининг таъкидлашича, Исроил ҳукуматининг бундай қонунчилик ташаббуси, исроилликлар ва фаластинликларнинг бир ерда тинч ҳаёт кечиришини назарда тутган “икки давлат ҳал қилиниши”га чек қўяди. Бунинг ўрнига, қонун лойиҳаси фаластинликлар ерлари ўзлаштирилишини қонунлаштиради.\nБМТ Ҳавфсизлик Кенгаши томонидан резолюциянинг қабул қилиниши, Исроилнинг ички сиёсий тақсимланишида аранг туб бурилиш бўлишига таъсир қилса, Рамаллоҳ учун Исроил сиёсатчиларига босим ўтказишда жуда жиддий қурол бўлади. Агарда уй-жойлар қуриш ноқонуний деб топилса, жаҳон ҳамжамияти ғарбий қирғоқда янги уй-жойлар пайдо бўлган тақдирда Тел–Авивни иқтисодий санкциялар билан қўрқитиши мумкин. Америкаликларнинг қўллаб–қувватлашига келсак, изоляционист Трампнинг маъмурияти ўз шеригига ёрдам бериш учун шошилинч сиёсий қадам босиши даргумон. Ҳар қандай ҳолатда ҳам, яқин вақтда Вашингтон “исроил масаласи”ни эмас, “хитой хавфи”ни ечиш билан шуғулланишни режалаштирган. Бу эса Тел-Авивни Фаластин – Исроил муаммоларини ҳал қилиш, шунингдек террористик ҳавф – хатарга қарши курашишда АҚШ дан кейинги ўринда турадиган, истиқболли шериги Россияга объектив равишда эътибор билан қарашга мажбур қилмоқда. « ЕВРОПА ИТТИФОҚИ: Роҳиня мусулмонлари учун €300,000 ажратилади\tЎзининг қизини ўлимга юборган жанггари уйида отиб кетилди »\nЮқорига\tКалит сўзлар Ўзбекистон\tАмерика\tАфғонистон\tАҚШ\tБритания\tБуюк Британия\tГермания\tДубай\tИШИД\tИроқ\tИсроил\tКаъба\tМакка\tМосква\tОлимлар\tПутин\tРоналду\tРоссия\tСаудия\tСаудия Арабистони\tСурия\tТеррор\tТрамп\tТуркия\tХитой\tЭрон\tаёллар\tвидео\tжазо\tзарар\tимом\tисломофобия\tкитоб\tмасжид\tмуслима\tнамоз\tрисола\tтерроризм\tуруш\tфатво\tшиа\tўлим\tҚирғизистон\tҚозоғистон\tҚуръон\tҲалаб\tҲизбуллоҳ\tҳалокат\tҳибс\tҳижоб\tСпорт


Тошкентда бўлғуси Сенат биноси қаршисидаги уйни бўяётган уста 4-қаватдан йиқилиб тушди | Qalampir.uz\nТошкентда бўлғуси Сенат биноси қаршисидаги уйни бўяётган уста 4-қаватдан йиқилиб тушди\n3-саҳифа\t05 Июнь 15:27 8632\nМаълумки, Тошкентнинг Миробод тумани, Шароф Рашидов кўчаси, собиқ Ташқи ишлар вазирлиги биноси ўрнида Ўзбекистон Республикаси Олий Мажлиси Сенатининг янги биноси қурилмоқда. Шу муносабат билан унинг атрофидаги кўп қаватли уйлар фасадини бўяш ҳам режалаштирилган.\nБугун, 4 июнь куни Миробод туманидаги Чимкент кўчасида Сенат биноси қурилиши доирасида фасадини бўяш ишлари бошланган кўп қаватли уйларлардан бирида бахтсиз ҳодиса юз берди. QALAMPIR.UZ манбасининг маълум қилишича, соат 15:20 ларда кўп қаватли уй фасадини бўяш вақтида ишчилардан бири бинонинг тўртинчи қаватидан пастга йиқилди.\nМанба берган маълумотга кўра, QALAMPIR.UZ жамоаси воқеа жойига етиб борди. Маълум бўлишича, баландликдан йиқилган шахс 1987 йилда туғилган А.Т. оғир аҳволда Республика шошилинч тиббий ёрдам илмий маркази (16-шаҳар шифохонаси) га олиб кетилган. Шифохонада унга бош миянинг очиқ жароҳатланиши, кататрамма ташхиси қўйилган ва амалиётга олинган. Ҳодиса гувоҳларининг мухбиримизга маълум қилишича, тез тиббий ёрдам ходимлари воқеа жойига 35 дақиқа деганда етиб келган.\n“Биз уйда ўтирган эдик. Орқа тарафдаги эшигимиз очиқ эди. Биз чой ичиб бўлганимиздан кейин, ойим ташқарига чиқди. Бироздан сўнг баланд овоз эшитилди. Ойим шошиб уйга кирди-да, “Моҳинур, 103 га телефон қил”, деди. Кейин мен 103 га телефон қилдим, аммо нима бўлганини тушунмадим. Ойим нима дейишни айтиб турди, мени тез ёрдамга айтдим. Улар умуман бизни гапимизга тушунмади. Биз уларга “уста йиқилди”, деб айтяпмиз. Аммо улар “ким, қўшнингизми”, дейди. “Бўяшга келган уста тушиб кетди”, деб қайта-қайта айтяпмиз, аммо улар битта саволни бераверди “танийсизми-йўқми”, деб. Тез тиббий ёрдам чақирдик ва уларни кутдик. Ҳамма чиқди, қўшнилар, усталар йиғилди. Устани тили орқага тортишни бошлади. Қошиқ билан тилини ушлаб турдик. Кейин биз “тез ёрдам”га телефон қилган вақтимизга қарасак 15:26 экан. Қайта яна қилиб тезроқ келишларини айтсак, “чиқиб кетишган” дейди, аммо келмаяпти. Устанинг аҳволи эса оғирлаша бошлади. Соат 16:00 да “тез ёрдам” етиб келди. Орадан 36 минут вақт ўтди. Устани бошидан кўп қон кетди. “Тез ёрдам” етиб келганидан кейин укол қилди ва машинага ортиб олиб кетишди”, дейди гувоҳлардан бири.\nА.Т. Сенат биноси қурилиши доирасида бўялаётган кўп қаватли уйда ишлаётганда йиқилиб тушгани ҳақидаги маълумотга аниқлик киритиш учун Сенат Матбуот хизмати раҳбари билан боғландик. У кўп қаватли уйларнинг бўялишига парламент юқори палатасининг алоқаси йўқлигини таъкидлади.\nБахтсиз ҳодиса юзасидан бошқа ишчилар ва шу атрофда яшовчи фуқаролардан маълумот олишга ҳаракат қилганимизда, улар биз билан мулоқот қилишни исташмади.\nКейин ишчиларни уй бўяш учун ким ёллаганига ойдинлик киритиш учун Миробод тумани ҳокимлиги Матбуот хизматига мурожаат қилдик. Аммо улардан аниқ маълумот олишнинг имкони бўлмагач, туман ҳокимининг ўринбосари Фарҳод Нажмиддиновга қўнғироқ қилдик. Афсуски, у ҳам туманида бўлаётган ишлардан бехабарлигини, аммо воқеани ўрганиб, аниқлаб маълумот бериши мумкинлигини айтиш билан чекланди.\nИшчиларга бошчилик қилган шахс биз билан мулоқот қилишдан бош тортгани учун уларни бу ерга ким олиб келгани ҳақида маълумот олишнинг имкони бўлмади.\nТошкент Сенат фожиа\n15 Октябрь 12:14 35979\n15 Октябрь 17:43 34500\n16 Октябрь 11:15 24390\n16 Октябрь 12:16 23975\n15 Октябрь 20:31 23871


2021 йил 1 февралдан кимларнинг пенсиялари оширилди? - hudud24.uz\n2021, 03-Mart | 07:16\nБош саҳифа Янгиликлар Маҳаллий 2021 йил 1 февралдан кимларнинг пенсиялари оширилди?\n2021 йил 1 февралдан кимларнинг пенсиялари оширилди?\n09:44 / 18-01-2021\nПрезидентимизнинг 2020 йил 30 декабрдаги «Ўзбекистон Республикасининг “2021 йил учун Ўзбекистон Республикасининг Давлат бюджети тўғрисида»ги Қонуни ижросини таъминлаш чора-тадбирлари тўғрисида»ги ПҚ-4938-сон қарори қабул қилинди.\nУнга кўра, 2021 йил 1 февралдан бошлаб бюджет муассасалари ва ташкилотлари ходимларининг иш ҳақи ҳамда стипендиялар миқдори 1,1 баробарга оширилади.\nҚарорга асосан 2021 йил 1 февралдан бошлаб Ўзбекистон Республикаси ҳудудида:\nмеҳнатга ҳақ тўлашнинг энг кам миқдори — ойига 747 300 сўм;\nбазавий ҳисоблаш миқдори — 245 000 сўм;\nБола икки ёшга тўлгунга қадар бола парвариши бўйича нафақа — 434 000 сўм;\nКам таъминланган оилаларга бериладиган моддий ёрдам — 326 000 дан 653 000 сўмгача\nбитта болали оилаларга — 144 100 сўм\nиккита болали оилаларга — 238 700 сўм\nучта ва ундан ортиқ болали оилаларга — 334 400 сўм\nҚорақалпоғистон Республикаси ва Хоразм вилоятидаги муҳтож оилаларга бир марталик моддий ёрдам — 434 000 дан 1 085 000 сўмгача оширилиши белгиланди.\nБундан ташқари жорий йилнинг 1 февралидан фахрий унвонига эга пенсионерлар учун тўлов миқдори Қарорга асосан 1.1 баробарга оширилди.\nУшбу қарор 2021 йил 1 февралдан иш ҳақи 10 фоизга оширилиши ҳақида:\nБу Президентнинг «2021 йил учун Ўзбекистон Республикасининг Давлат бюджети тўғрисида”ги Қонуни ижросини таъминлаш чора-тадбирлари тўғрисида»ги қарорида кўзда тутилган.Ушбу қарорда, аввало, 2021 йилги давлат бюджетини ижрога қаратиш билан боғлиқ.\nМавжуд анъанага кўра, ҳали пенсия ва нафақа миқдорини ошириш бўйича давлат раҳбарининг алоҳида фармон ёки қарори чиқиши лозим.\n«Нега пенсиялар оширилмаяпти?» деган саволларга келадиган бўлсак, пенсиялар коронакризис пайтида, аниқроғи, 2020 йилнинг 1 сентябридан оширилган эди. У пайтда бюджет ходимлари ойликлари ошиши музлатиб қўйилган эди.\nАввалги мақолаНаманганда иккита автомобил заводи қурилади\nКейинги мақолаТунисда оммавий тартибсизликлар давом этмоқда


Аёлларни ўлдириб, мурдалар билан жинсий алоқа қилган ўзбекистонлик маньяк бир умрга қамалди (ВИДЕО)\nБахтиёр Матёқубов Москва судида.\nМосква Тергов қўмитасининг 2 апрелда билдиришича, бундан ташқари суд ўлдирилган аёллардан бирининг онаси фойдасига Матёқубовдан 5 миллион рубль (76 500 доллар) ундириб бериш тўғрисида қарор чиқарди.\nХабарда айтилишича, Матёқубов судда фақат Россияда содир этган бешта қотилликни бўйнига олди ва ҳукмдан рози эканини билдирди.\nАввалроқ Матёқубов биринчи марта Ўзбекистонда ўсмирни зўрлаб, 15 йилга қамалгани, қамоқдан чиққач Москвага ишлагани келгани ва орадан икки ой ўтгач талончилик қилгани учун қўлга тушгани хабар қилинган эди.\n2014 йилда қамоқдан чиққан Матёқубов Москвада яшай бошлаган. 2015 йилнинг январидан апрелигача Москва ва Москва вилоятида қатор аёлларни пичоқлаб, уларнинг жасадлари билан жинсий алоқа қилган.\nТерговнинг билдиришича, шундан кейин у Тошкентга бориб бир аёлни, Киевда эса 2та аёлни ўлдирган, бир аёлни ўлдиришга ҳаракат қилган. Бироқ судда Матёқубов Тошкент ва Киевда содир этилган бу жиноятларни бўйнига олмади.\nЎзбекистон, Украина ва Россия махсус хизматлари Матёқубов камида 30та қотилликка алоқадор эканини исботлашга ҳаракат қилган.\nТергов қўмитаси хабарида “Узоқ вақт Матёқубов тергов органларидан яшириниб юришга муваффақ бўлган. Тергов уни мобил телефонини ўрганиш, барча қилган ҳаракатларини қадамма қадам қайта тиклаш, уларни жиноят содир этилган жой билан қиёслаш оқибатида аниқлади. Унинг яшаётган манзили маълум бўлиб, тинтув қилинганида, терговчи иккита ўлдирилган аёлнинг қони бўлган кўйлакни топган”, - деб айтилади.\nТергов доирасида 25 нафар жабрланувчи ва гувоҳ сўроқ қилинган, 35дан ортиқ мураккаб экспертиза, жумладан, молекуляр-генетик, биологик, психологик-сексологик- психиатрик экспертизалар ўтказилди.\n“Психологик-сексологик -психиатрик экспертиза хулосасига қараганда, айбланувчида ҳиссий-руҳий парокандалик, жаҳлдорлик, аёлларга нисбатан шахсий адоват ва ўч олишга мойиллик кабилар аниқланди”, - дейилади Тергов қўмитаси хабарида.\nБахтиёр Матёқубов Россия сўрови билан 2017 йилнинг декабрида Киевда қўлга олинган ва Москвага экстрадиция қилинган. У тергов изоляторида сақланаётган пайтда насроний динини қабул қилган.\nМатёқубовнинг Ўзбекистонга экстрадиция қилиниши кутилмоқда. У Тошкентда содир этган жиноятлари учун судланади.\nБундан аввал Украина суди 46 ёшли Бахтиёр Матёқубовни умрбод қамоққа маҳкум этган эди.


Тошкент ИИББ сайтида берилган хабарга кўра, "махсус патруль" гуруҳлари "замонавий кийим-кечак, махсус анжом ва техника воситалар билан таъминланган".\nРасмий хабарда айтилишича, “махсус патруль” гуруҳидаги ИИВ ходимлари Тошкент темир йўл вокзали, И.Каримов номидаги Тошкент халқаро аэропорти ва Мустақиллик майдони теграсида юради.\nУларнинг қўлида замонавий уяли телефонлар бўлади ва иши тушган хорижликлар билан овоз воситасида таржима қилувчи “Транслейтер” дастури орқали мулоқот қилади.\nТошкент шаҳар ИИББ расмий сайтида айтилишича, паструль ходимларининг қўлларидаги замонавий уяли телефонларда “Навигатор” тизими ўрнатилган бўлади ва бунинг ёрдамида Тошкентга борган чет элликларга йўл кўрсатиб юборишади.\nШу пайтга қадар, Ўзбекистон ИИВ тизимида таранспорт воситалари ҳаракатини назорат қилувчи ва оқшомги-тунги соатларда фуқароларнинг ҳаракатларини назорат қилувчи махсус патруллар йўлга қўйилгани кузатилган.\nБундан ташқари, алоҳида объектларга уюштирилган рейдларда иштирок этувчи пост-патруль хизмати бор.


Афғонистонда кучли зилзила рўй берди - zarnews.uz\nАфғонистонда кучли зилзила рўй берди\nЕр ости силкиниш магнитудаси 5.1 ни ташкил қилди. Жабр кўрганлар ва вайроналар ҳақида маълумотлар йўқ. Афғонистоннинг шимолий – шарқида якшанба 4 август куни, 5.1 балли зилзила содир бўлди. Бу ҳақда АҚШнинг Геология (USGS) хизмати хабар берди.\nТаъкидланишича, Ер ости силкинишлари маҳаллий вақт билан 19:04 (19:34 Тошкент вақти) қайд этилган. Силкиниш маркази Афғонистоннинг Ишкашим шаҳридан 27 километр ғарбда, 229.5 километр чуқурликда ҳосил бўлган. Қурбонлар ва вайроналар ҳақида маълумотлар йўқ.\nТеглар: ер қимирлаши\nЎзбекистонда бир суткада иккинчи марта ер силкиниши қайд этилди\nТуркияда юз берган кучли зилзила оқибатида 19 киши ҳалок бўлди\nСамарқандда ер силкиниши қайд этилди\nСамарқандда такроран ер ости силкиниши сезилди


Истанбул террори тезкор тафсилоти: Ўзбек террорист дейишгани қозоқ шиппак тижоратчиси бўлиб чиқди!\n02 ßíâàðü 2017 19:00 12006\nЯнги йил кечаси Истанбулдаги Reina тунги клубида содир этилган терактнинг ижрочилари аниқ бўлди. Бугунги кунда дунёни қонга белаб келаётган ИШИД террористик ташкилоти террорнинг ўзи томонидан ташкил этилганини эътироф этди.\nАммо масаланинг ўртага чиққан бошқа бир ҳайратланарли жиҳати инсонни таажжублантиради. Фожеадан кўп ўтмасдан, турли хабар манбалари террорчининг ўзбек ёки қирғиз экани ҳақида жар солишга бошладилар. Баъзи ўзбек сайтлари ҳам масаланинг тубига етмасдан бу хабарни олиб ёритдилар. Биз бу масалага ойдинлик киритилгунча кутишни маъқул кўрдик. Сабаби, Ўзбекнинг номини қоралаётган турли ахборот сайтлари чет элларда етарли...\nИстанбулдаги бу террорни амалга оширган ўзбек ёки қирғиз деганлар аслида аҳмоқ бўлиб чиқди! Айнан ўша террорист гумон қилинган, ўзбекка ёки қирғизга ўхшатилган шахс Қозоғистондан Туркияга тижорат учун борган савдогар Рамазон Эшон бўлиб чиқди. Ўзининг террорист сифатига киритилганидан ғазабланган бу шахс Истанбулнинг Зайтунбурни туман ички ишлар идорасига бориб, террорга ҳеч қандай алоқаси бўлмаганини маълум қилди. Шунингдек, у ўзи ҳақида ёлғон хабар тарқатиб, номини булғаган сайтлар устидан шикоят аризасини топширди. “Берилган расмлар уч-тўрт йил аввалги аэропортда олинган расмлардир. Рамазон Туркияга пойабзал ва шиппак тижорати билан шуғулланиш учун келган” деди қозоғистонлик фуқаронинг адвокати Мустафо Сардор Ақдоған.


Беморни кўриб, менга ҳам ҳаво етмай қолди – Jurnalist\nR S2020-08-13T04:54:31+05:0013 Avgust, 2020|Сирдарё вил.|\nСунъий нафас бериш аппаратидан чиқаётган ҳар хил овоз, яшаш учун курашаётган касал киши ҳолати юрагимда қўрқув уйғотди.\nЮрагимда уйғонган ички хавотирни тасвирлаб, таърифлаб бера олмайман. Олдинига ўзимда куч ҳам, журъат ҳам сезгандим. Кейин…\nҲимоя кийимларини кийиб йўлак бўйлаб боряпман. Олдимда шифокор. Мен бормоқчи ва даволаётган беморларни кўрмоқчи бўлган бўлим томон йўл кўрсатяпти…\nПашша учса билинади, жимжит. Жонлантириш бўлимига яқинлашяпман…\nЮрагимда ҳадик ва хавотир, юрагим тез-тез ура бошлади. Бўлим эшиги очилди. На юзи, на кўзи кўринмайдиган даражада кийинган врачлар, ҳамширалар, бекалар салом беришди. Уларни ўзга сайёраликларга ўхшатдим. Ўзимни ҳам. Кийган кийимимиз шунга монанд эди…\nКаттагина хона. Кўзим энг биринчи хонадаги каравотга, қийналгунча нафас олаётган беморга, ҳар хил тушунарли ва тунашарсиз, те-те, те-те, те-те, деб чийиллаб овоз чиқараётган аппаратларга тушди…\n“Менга нима бор эди”, дея ўйладим. Қўрқа бошладим. Ўзимни улар ўрнига қўйиб кўрдим. Буёғини айтолмайман…\n“Фахриддин Ҳамидовман”, деб ўзини таништирган шифокордан секингина сўрадим: “Беморларни соғлиғи яхшими, бирон-бир ўзгариш борми?”\n“Насиб қилса бўлиб қолар. Биз ҳам шу илинжда қараяпмиз”, дейди у. Бошқа ҳеч нарса сўрамадим. Тушунарли, деганча бошимни қимирлатдим. Хонадаги дориларни кўрсатди. Касаллик тарихини ўқий бошлади. Бири 1962 йилда, яна бири 1984 йилда яна бири 2000 йилда, яна бири 2004 йилда туғилган фуқаролар.\nКимнидир ёри, кимнидир фарзанди, яна бири эса ўн гулидан бир гули очилмаган йигит, у ҳам кимнидир жигарбанди. Юрагимни оғриғи кучая бошлади. Вужудимда эса титроқ. Катта давраларда, ўртоқлари орасида гап бермайдиганларнинг аҳволини кўриб, одамнинг бир хас каби ожиз эканини ҳис қилдим.\nКоронавирус қай аҳволга солиб қўйган буларни. Ўзимда базўр куч топиб турибман. “Курашмоқда улар вирус билан”, дейди шифокор. Мен-ку бир зумга келдим, қарадим, кўрдим. Шифокорлар эса тун-кун улар билан. Олишяпти вирус билан тўшакдаги бемор сингари.\nМенга ҳаво етишмаяпти, беморга ҳам. Бошқа ҳеч нарса сўрай олмадим. Олиб келган матоҳим билан суратга олдим, тезда ортимга қайтдим. Фақатгина сўнгги айтганим: “Беморларга Яратганнинг ўзи шифо, улар ёнларида парвона бўлаётган шифокорларга сабр берсин”.\nЯна ўша эшик, ўша йўлак. Йўлакдан ташқарига йўналдим. Дарддан холи, соғ-саломат эканимга шукр қилдим…\nБеихтиёр юрагим тубидан бир сўз отилиб чиқди: “Одамлар, ўзингизни ўзингиз асранг!”\nСирдарё вилоят соғлиқни сақлаш\nбошқармаси ахборот хизмати раҳбари.


1. Ташкилотда мавжуд бўлган бўш иш ўринлар тўғрисида маълумот.\n2. Берилган лицензиялар ва рухсат берувчи ҳужжатлар берилган ташкилотлар тўғрисида маълумотлар. Иловани қаранг №1 ва №2\n3. Ташкилот тўғрисида маълумотлар, шу жумладан:\n- ташкилот ва унинг тизимидаги корхона ва ҳудудий бўлинмаларнинг манзиллари тўғрисида; - ташкилот ва унинг тизимидаги корхона ва ҳудудий бўлинмаларнинг рўйхати, манзиллари ва улар билан боғланиш имкониятлари тўғрисида;\n- ташкилот раҳбариятининг боғланиш имконияти ва қабул вақти тўғрисида маълумотлар.\n4. Ўзбекистон матбуот ва ахборот агентлиги (кейинги ўринларда Агентлик деб аталади) оммавий ахборот воситалари, ахборотлар алмашиш, матбуот, ноширлик, матбаачилик фаолияти ҳамда даврий нашрларни тарқатиш соҳасида давлат сиёсатини ишлаб чиқиш ва амалга ошириш борасидаги вазифаларни ҳал этиш учун ваколат берилган давлат бошқаруви органи ҳисобланади.\n5. Агентлик тизимига Қорақалпоғистон Республикаси матбуот ва ахборот агентлиги, вилоятлар ва Тошкент шаҳар матбуот ва ахборот бошқармалари (кейинги ўринларда ҳудудий бошқармалар деб аталади) ҳамда Агентликка қарашли бошқа ташкилотлар киради.\n- оммавий ахборот воситаларининг мустақил фаолиятни амалга оширишга бўлган конституциявий ҳуқуқларига ва тегишли қонун ҳужжатларига, сўз ва матбуот эркинлиги кафолатларига сўзсиз риоя қилиниши мониторингини олиб бориш;\n- республика фуқароларининг ахборотлар олишга бўлган эҳтиёжини янада тўлиқ қондириш, аҳолининг, энг аввало, ўсиб келаётган авлоднинг таълим, маънавий ва маданий даражасини ошириш, уларни миллий мустақиллик ғоялари руҳида тарбиялаш мақсадида оммавий ахборот воситаларини, ноширлик ишларини ва матбаачиликни кенг ривожлантиришга кўмаклашиш;\n- ноширлик ва матбаачилик фаолияти, оммавий ахборот воситалари, даврий нашрларни тарқатиш, шу жумладан кўрсатиб ўтилган фаолият турларини рўйхатдан ўтказиш соҳасидаги давлат сиёсатини амалга ошириш;\n- нашриётлар, оммавий ахборот воситалари, телевидениэ, радиоэшиттириш ва республика ахборот бозорининг бошқа қатнашчилари томонидан ахборот соҳасида амалдаги қонун ҳужжатларига риоя этилиши юзасидан мониторингни амалга ошириш;\n- республика фуқаролари ва юридик шахсларининг ахборотларни тайёрлаш, тарқатиш, улардан фойдаланиш соҳасидаги ҳуқуқлари ва манфаатларининг ҳимоя қилинишини таъминлаш;\n- ноширлик фаолиятини лицензиялашни ташкил этиш;\n- мулкчилик шаклларидан қатъи назар, оммавий ахборот воситалари учун ахборот бозорида тенг шарт-шароитларни таъминлаш тадбирларини ишлаб чиқиш;\n- ноширлик ва матбаачилик фаолияти, даврий нашрларни тарқатиш соҳасида ягона техника сиёсатини ўтказиш;\n- рекламалар тайёрлаш, шунингдек уларни оммавий ахборот воситалари орқали тарқатиш соҳасида давлат сиёсатини ишлаб чиқиш ва амалга оширишда қатнашиш;\n- ноширлик-матбаачилик фаолиятининг ишлаб чиқариш-техникавий базасини ривожлантириш ва замонавийлаштириш, стандартлаш ва сертификатлаш соҳасидаги чора-тадбирларни ишлаб чиқиш ва амалга ошириш.\n7. Манзил: 100129, Тошкент шаҳри, Шайхонтоҳур тумани, Навои кўчаси, 30-уй.\nТелефон: (71) 244-14-54, 244-32-87\nФакс: (71) 244-14-54\nЎЗБEКИСТОН МАТБУОТ ВА АХБОРОТ АГEНТЛИГИНИНГ ҲУДУДИЙ БОШҚАРМАЛАРИ\nҚорақалпоғистон Республикаси матбуот ва ахборот агентлиги\nМанзил: Нукус ш., Қорақалпоғистон кўчаси, 9-уй.\nТелефон: (0361) 222-85-48\nФакс: (0361) 222-85-48\nТошкент шаҳар матбуот ва ахборот бошқармаси\nМанзил: Тошкент ш., Миробод тумани, Матбуотчилар кўчаси, 32-уй.\nТелефон: (71) 233-57-02\nФакс: (71) 233-57-02\nАндижон вилояти матбуот ва ахборот бошқармаси\nМанзил: Андижон ш., Навоий кўчаси, 71-уй.\nТелефон: (0374) 222-18-85\nФакс: (0374) 222-18-85\nБухоро вилояти матбуот ва ахборот бошқармаси\nМанзил: Бухоро ш., И.Муминов кўчаси, 27-уй.\nТелефон: (0365) 223-62-36\nФакс: (0365) 223-15-10\nЖиззах вилояти матбуот ва ахборот бошқармаси\nМанзил: Жиззах ш., Сайилжойи кўчаси, 4-уй.\nТелефон: (0372) 226-46-49\nФакс: (0372) 226-16-79\nНавоий вилояти матбуот ва ахборот бошқармаси\nМанзил: Навоий ш., Навоий кўчаси, 36-уй.\nТелефон: (0436) 224-36-51\nФакс: (0436) 224-36-51\nНаманган вилояти матбуот ва ахборот бошқармаси\nМанзил: Наманган ш., Навоий кўчаси, 36-уй.\nТелефон: (0369) 226-42-10\nФакс: (0369) 227-92-10\nМанзил: Самарқанд ш., Турсунов кўчаси, 82-уй.\nТелефон: (0366) 235-28-36\nФакс: (0366) 235-28-40\nСирдарё вилояти матбуот ва ахборот бошқармаси\nМанзил: Гулистон ш., Ўзбекистон кўчаси, 58-уй.\nТелефон: (0367) 227-64-03\nФакс: (0367) 227-63-09\nСурхондарё вилояти матбуот ва ахборот бошқармаси\nМанзил: Термиз ш., Ф. Хўжаэв кўчаси, 30-уй.\nТелефон: (0376) 223-24-69\nФакс: (0376) 223-24-69\nТошкент вилояти матбуот ва ахборот бошқармаси\nМанзил: Тошкент ш., Миробод тумани, А. Темур кўчаси, 19-уй.\nТелефон: (71) 233-68-25\nФакс: (71) 233-68-25\nФарғона вилояти матбуот ва ахборот бошқармаси\nМанзил: Фарғона ш., Соҳибқирон Темур кўчаси, 28-уй.\nТелефон: (0373) 226-18-29\nФакс: (0373) 226-18-29\nХоразм вилояти матбуот ва ахборот бошқармаси\nМанзил: Урганч ш., Ал-Хоразмий кўчаси, 23-уй.\nТелефон: (0362) 226-17-55\nФакс: (0362) 226-17-55\nЎЗБEКИСТОН МАТБУОТ ВА АХБОРОТ АГEНТЛИГИНИНГ ТИЗИМИДАГИ КОРХОНАЛАР\n"Ўзбекистон" нашриёт-матбаа ижодий уйи\nМанзил: 100129, Тошкент ш., Шайхонтоҳур тумани, Навоий кўчаси, 30-уй.\nТелефон: (71) 244-34-01, 244-37-81\n"Ўқитувчи" нашриёт-матбаа ижодий уйи\nМанзил: 100206, Тошкент ш., Юнусобод тумани, 17 даҳа., Янгишаҳар кўчаси, 1-уй.\nТелефон: (71) 224-04-12\nМанзил: 100128, Тошкент ш., Шайхонтоҳур тумани, Шайхонтоҳур кўчаси, 86-уй.\nТелефон: (71) 241-35-47\nФакс: (71) 241-82-69\nТелефон: (71) 239-13-75\nФакс: (71) 244-30-94\n"Ўзбекистон миллий энтциклопедияси" давлат илмий нашриёти\nТелефон: (71) 244-34-38\nФакс: (71) 244-24-91\nКўзи ожизлар босмахонаси\nМанзил: 100027, Тошкент шаҳри, Ўзгариш кўчаси, Керки берк кўчаси, 32-уй. Телефон: (71) 245-15-43, 245-63-25\nАГEНТЛИК РАҲБАРИЯТИНИНГ АЛОҚА МАЪЛУМОТЛАРИ:\nТангриэв Лазиз Хушбоқович\nТелефон: (71) 244-14-54\nҚабул кунлари: Жума – 16:00-18:00\nЎзбекистон матбуот ва ахборот агентлиги Бош директорининг биринчи ўринбосари\nШукуров Собир Сайфиэвич\nТелефон: (71) 244-26-50\nҚабул кунлари: Чоршанба – 14:00-17:00\nМансуров Комил Тахирович\nТелефон: (71) 244-20-10\nҚабул кунлари: Пайшанба – 14:00-17:00\nЎзбекистон Матбуот ва ахборот агентлиги томонидан рўйхатга олиниб\nДавлат реестрига киритилган оммавий ахборот воситаларининг умумий сони ҳақида\n(2017 йил 1 июл ҳолатига кўра)\n2017 йил 1 январдан 2017 йил 1 июл ҳолатига кўра рўйхатга олинган,\nфаолияти тугатилган (жадвалга тури ўзгарган босма ОАВлар ҳам киритилган)\nоммавий ахборот воситаларининг умумий сонлари ҳақида маълумотнома


Британия ҳукумати Трампнинг қиролича томонидан қабул қилинишини бекор қилмайди\n16:22 / 30.01.2017\nБритания ҳукумати АҚШ президенти Дональд Трампнинг мигрантларга қарши кўрган қатъий чораси туфайли мамлакатга давлат ташрифини бекор қилишга бўлган чақириқларни рад этди. Бу ҳақида BBC нашри хабар берди.\nБуюк Британияга амалга ошириладиган давлат ташрифи хорижий давлат раҳбарининг қиролича Елизавета II томонидан қабул қилинишини кўзда тутади. Миллиондан зиёд британияликлар имзолаган петиция муаллифлари бунга қарши чиқишди.\nЎтган пайшанба Вашингтонда янги лавозимига киришган АҚШ президенти ва бош вазир Тереза Мэйнинг биринчи учрашувида Трамп Британияга расман таклиф қилинди.\nЛейбористик партия етакчиси Жереми Корбиннинг сўзларига кўра, Британия бош вазири Тереза Мэй Дональд Трампнинг ташрифи муддатини кечиктирмаса, юртдошларининг ишончини оқлай олмайди.\nШанба куни Британия парламенти сайтида Дональд Трампнинг мамлакатга давлат ташрифи доирасида келишини тақиқлашга чорловчи петиция матни чоп этилди.\nПетиция муаллифларининг бунга Трампнинг аёлларга нафрат билан қараши ва қўпол хатти-ҳаракатларини асос қилиб келтиришган. Уларнинг фикрича, бу АҚШ 45-президентининг қиролича Елизавета ёки Уэльс шаҳзодаси томонидан қабул қилинишига йўл қўймаслиги керак. Хабар матнида айтилишича, бундай қабул қироличани ноқулай вазиятда қолдириши мумкин.\nМавжуд қоидаларга кўра, петицияни 10 мингдан зиёд киши имзоласа, ҳукумат унга нисбатан расмий муносабат билдиришга мажбур. Агар петиция 100 мингдан ортиқ имзо тўпласа, парламент бу масала бўйича дебатларни бошлаши мумкин бўлади.\nДональд Трамп Буюк Британия петиция


Сайёранинг қадим чиқиндихоналари\n20:20 / 06.04.2016\nЧиқиндилар билан боғлиқ муаммолар бугунги кунда глобал масалалардан бирига айланиб бормоқда, десак янглишмаган бўламиз. Тарихдан хулоса чиқарадиган бўлсак, чиқиндилар нафақат гигиена ва саломатлик масаласида, балки шаҳарсозлик, хатто халқаро алоқаларда ҳам муҳим ўрин тутганига гувоҳ бўламиз. Бугун биз Хитойда чиқинди йиғувчилар қишлоғи, Ганадаги электроника чиқиндихонаси, Ҳиндистондаги кемалар қабристони ҳақида қисқача маълумот беришга ҳаракат қиламиз.\nМуниципал даражадаги илк чиқиндихоналар Афинада эрамиздан аввалги 400 йилда ташкил этилган экан. Ўшанда барча чиқиндилар махсус саватга солинар ва кейинчалик шаҳар ташқарисига олиб чиқиб ташланар эди. Қадимий Римда ҳам чиқиндилар шаҳар ташқарисига олиб чиқилган. Бугунги кунда ҳам Рим жанубий-ғарбида чиқиндилардан ташкил этилган сунъий Монте-Тестаччо тепалиги сақланиб қолинган. Бу тепалик ер юзидаги энг қадимий чиқиндихона экани тан олинган.\nТарихчиларнинг фикрча, ўрта асрларда Европа шаҳар кўчаларидаги чиқинди ва ахлатлар оммавий касалликларнинг келиб чиқишига сабаб бўлган. Вабо эпидемияси кенг тарқалган XV асрга келибгина бир қатор шаҳарларда кўчаларни ахлат ва чиқиндилардан тозалаш масаласи кун тартибига қўйилди. Саноат асрига келиб эса шаҳарларда сув қувурлари пайдо бўлди.\nXX асрда технологиялар тараққиёти ва ишлаб чиқариш ривожланиши чиқиндилар таркибининг ўзгаришига сабаб бўлди. Авваллари фақат овқат қолдиқларигина чиқинди сифатида кўрилган бўлса, эндиликда картон, пластик, кимёвий ва тиббий жиҳозларнинг қолдиқлари ҳам чиқинди сифатида кўрила бошланди. Лекин чиқиндиларни йўқ қилиш тартиби ўзгармай қолаверди. Яъни, чиқиндилар кўмиб ташланарди, океанга улоқтириларди ёки ёқиларди. XX асрнинг иккинчи ярмига келибгина экология билан боғлиқ муаммога эътибор қаратила бошланди. 1970 йилнинг 22 апрелида илк бор “Ер куни” ўтказилиб, атроф-муҳит муҳофазаси кун тартибига қўйилди.\nБугунги кунда чиқиндилар билан боғлиқ масала турли мамлакатларда турлича ҳал қилинади. Айрим мамлакатларда хонадон эгалари чиқиндиларни турларга ажратиб, уларни чиқиндихонага ташлашни одат қилган бўлса, Швейцария каби мамлакатларда чиқиндилар қўшни мамлакатлардан импорт қилинади ва заводларда ёқиб юборилади. Маълумки бу мамлакатдаги Иссиқлик электр станциялари айнан чиқиндилар ҳисобига ишлайди. Шу сабабли чиқиндилар аҳолидан сотиб олинади. Заводнинг муттассил ишлаши учун хомашё керак бўлади. Мана шу сабаб маҳаллий аҳоли қўшни Италиядан чиқиндиларни сотиб олишга мажбур бўлади. Учинчи дунё мамлакатларида эса одамлар Европа ва Америкадан инсонпарварлик ёрдамлари ниқоби олиб келинган чиқиндиларни ажратиш билан шуғулланишади.\nЯпонияда чиқиндиларга оид қоидалар маҳаллий муниципалитет томонидан, тўғрироғи маҳаллий ҳукуматларга қарашли заводлар томонидан ишлаб чиқилади. Аҳоли чиқиндиларни турларга ажратган ҳолда чиқиндихоналарга ташлашга мажбур. Бунда чиқинди ёнадиган ва ёнмайдиган турга бўлинади. Шу сабабли ҳам “кун чиқар юрт”да маҳсулотлар нархи ҳам ёнадиган ва ёнмайдиган идишларга солиниши билан фарқ қилади.\nХитой пойтахти Пекинда аҳоли чиқиндиларни қаерга ташлашдан хавотир олмаса ҳам бўлади. Улар эрталаб уйларидан чиққан ахлатларни чиқинди йиғувчиларга пуллашади. Чиқинди йиғувчи эса чиқиндиларни шаҳар четидаги Донг Сяо Коу қишлоғига элтади. Бу қишлоқда чиқиндиларнинг барча тури бўлиб, ишчилар сарагини саракка, пучагини пучакка ажратишади.\nГана пойтахти Аккра яқинида ер юзидаги энг йирик электроника чиқиндихонаси бор. Атлантика океани соҳилидаги Агбошблоши чиқиндихонасига дунёнинг барча бурчакларидан бузуқ компьютерлар, телевизорлар, мониторлар, эски кассетали магнитафонлар, тикув машинкалари, телефон каби маиший техникалар олиб келинади. Кимлар учундир чиқинди бўлган буюмлар мана шу ерда бошқаларни бадавлат инсонларга айлантиради. Ишчилар маиший техникаларни эритиб, ундан алюминь ва мисни ажратиб оладилар ҳамда керакли одамларга топширишади. Шуни тан олиб айтиш керакки, Агбошблоши чиқиндихонасида ишловчиларнинг кўпчилиги заҳарли маҳсулотлар оқибатида келиб чиққан касаллик натижасида вафот этади.\nҲиндистон шимолий-ғарбидаги Аланг шаҳри кемалар қабристони сифатида тан олинади. Бу ерда минглаб юк ва йўловчи кемаларни учратишингиз мумкин. 20 йиллик фаолияти мобайнида бу ерда бутун дунёдан олиб келинган 6500 дан ортиқ кема бўлакларга бўлинган. Мухбирларнинг айтишича, бир йилда бу ерда ўртача 40 киши кимёвий моддалар ва тасодифий ёнғинлар оқибатида вафот этади.\nМальдивда чиқиндилардан ташкил этилган Тилафуши сунъий ороли мавжуд. 1992 йилдан бошлаб бу ерга мамлакатнинг барча ҳудудларидан бир кунда тонналаб чиқиндилар олиб келинади. Тилафуши денгиз сатҳидан атиги 1 метр баландликда бўлгани боис, кимёвий маҳсулотларнинг океанга тушиши ва экотизимга салбий таъсир кўрсатишидан хавотир олинади.\nЧиқиндилардан санъат асарлари яратувчилар ҳам бор. Испаниялик рассом Франческо де Пахаро жаҳон бўйлаб сайр қилар экан, чиқиндилардан кўргазмалар яратмоқда. Франческо шаҳар кўчаларидан топиб олган чиқиндилардан санъат асарлари яратади. Копенгагенда, янги авлод чиқиндихонасининг лойиҳаси ишлаб чиқилди. Кўриниб турибдики, чиқиндилар ўз тарихида ёмон ҳид тарқатувчи даражасидан санъат галереяси даражасигача кўтарилди. Лекин чиқиндиларга бўлган муносабатни ўзгартиришимиз керак. Яъни чиқиндиларни камайтириш мақсадида харид вақтида ўз имкониятларимизни ҳисобга олишимиз керак.


ЯШАШ ЗАВҚИ СЕЛЬДЕРЕЙ БИЛАН » Жиззах ҳақиқати газетаси расмий сайти\nЖиззах ҳақиқати газетаси » Қишлоқ хўжалиги » ЯШАШ ЗАВҚИ СЕЛЬДЕРЕЙ БИЛАН\nҲар бир инсон гўзал ва ёш бўлишни ҳоҳлайди. Ёшартирувчи ўсимлик ҳисобланган сельдерей (кашничсимон кўкат) таркибида кўплаб витаминлар бор. Табобатда сельдерейнинг барги ҳам, илдизи ҳам ошпазлар, хўрандалар ва ҳатто парҳезшуносларнинг кундалик таомлари рўйхатидан ўрин олган.Ўсимлик ўзига хос оқсил ҳосил қилади. Унда организм учун энг керакли бўлган С витамини мавжуд.\nСельдерей таркибига кирувчи Е витамини тўқима ва ҳужайраларга кислород ва озиқ етказиб беради. У юзни тиниқ, терини силлиқ бўлишга ёрдам берувчи восита ҳамдир.\nЕ витамини айниқса, аёллар организми учун жуда фойдали бўлиб, тухумдонлар ва бошқа эндокрин безлар ишини меъёрлаштиради. Сельдерей барглари ва поясида эфир мойи бор. Бу эса жисмоний ва ақлий ишчанликни кучайтириш хусусиятига эга. Уни сабзи, олма, шивит шарбати билан аралаштирилган ҳолда ичиш жуда фойдали.\nСельдерей — қувват берувчи ва кўтаринки кайфият бағишловчи восита. Унинг хушбўй, бироз аччиқ мазаси ҳид сезиш қобилиятига қўзғатувчи таъсир кўрсатади, ўзига хос эфир мойи эса қон томирларини кенгайтиради.\nЎрта асрларда яшаган аждодларимиз беҳудага сельдерей солинган овқатни байрамона таом сифатида севиб истеъмол қилишмаган. Шунингдек, французлар тансиқ таомлар билимдонлари ва ишқибозлари сифатида ғоз, балиқ,шўрва, қайла ва салат тайёрлашда хушбўй сельдерейдан кенг фойдаланишган.\nЯнги узилган сельдерей таркибида калий тузи мавжуд бўлиб, юрак-қон томирларига фойдали таъсир кўрсатади. Бу минерал танамиздаги барча мушаклар, айниқса,юракнинг меъёрий даражада ишлашини таъминлайди.\nСельдерейнинг қуритилган баргидан тайёрланган дамламаярани даволаш ва кесилган жойни тез битишида ҳам асқотади. Икки ош қошиқ сельдерейнинг қуритилган баргига 1 стакан қайнаган сув қўшиб, 2 соат дам едирилади. Сўнг пахтага шимдирилиб, оғриётган жойга малҳам сифатида босиш тавсия этилади.\nАсабингиз бузилиб, сизга азоб бераяптими?Сельдерейнинг илдиз мевасини йирик тишли қирғичдан ўтказинг. Унга ўсимлик мойи қўшиб,шошилмасдан истеъмол қилинг.Танангизда руҳан хотиржамликни туясиз.\nДиетологлар ортиқча вазнга мойил инсонларга ушбу хушбўй кўкатни тавсия этади. Бу зиравор пешоб ҳайдовчи, организмдан ортиқча тузларни чиқариши билан ҳам фойдали.\nДилноза НИЗОМОВА тайёрлади.\nМЕВА ҚОҚИ — БЕМИННАТ ДОРИ


«Амир Темурнинг стратегик етакчилиги: Тузукларга изоҳлар» китоби поляк тилида чоп этилди - Darakchi\nДУНЁ 17.09.2021, 14:15\nВаршавада академик Владимир Квинтнинг «Амир Темурнинг стратегик етакчилиги: Тузукларга изоҳлар» китоби поляк тилида чоп этилди, деб хабар бермоқда «Дунё» АА мухбири.\nСиёсатчи, тарихчи, дипломат ва «Познание» нашриётининг раҳбари, профессор Владислав Соколовский таржимасидаги ушбу китоб Амир Темур таваллудининг 685 йиллигига бағишлаб нашр этилди.\nКитобда буюк арбоб, саркарда, стратег ва файласуф Амир Темурнинг фикрлари, унинг давлат қурилиши, ўша давр стратегия назарияси нуқтаи назаридан бошқарув борасидаги долзарб қарашлари ўз ифодасини топган.\n«Познание» нашриёти ушбу китобнинг ноёб мазмун-моҳияти, юксак илмий ва ижтимоий аҳамиятини ҳисобга олган ҳолда уни китобхонларга яхши таниш бўлган «Стратег кутубхонаси» туркуми доирасида чоп этди. Бу Амир Темурга бағишлаб поляк тилига таржима қилинган биринчи китобдир. Уни нашрга тайёрлаш, таржима ва таҳрир қилиш, териш ва чоп этиш ишлари 3 ой давомида амалга оширилди.\nИллюстрация ва шарҳлар билан ўқувчиларга тақдим этилган ушбу китоб 287 бетдан иборат бўлиб, академик форматда қалин муқовада нашр қилинди.\nУнда муаллиф - академик Владимир Квинт ҳамда таржимон ва ношир - Владислав Соколовскийнинг, шунингдек, жаҳондаги машҳур ва эътироф топган олимлар, тадқиқотчилар, жамоат арбоблари ва публицистларнинг шарҳлари поляк, инглиз, ўзбек ва хитой тилларида ўқувчиларнинг эътиборига ҳавола этилган. Улар орасида академик Дилором Юсупова, М.Ломоносов номидаги Москва давлат университети журналистика факультетининг декани, профессор Елена Вартанова, Темурийлар тарихи давлат музейи директори Хуршид Файзиев, Ўзбекистон Миллий масс-медиани қўллаб-қувватлаш ва ривожлантириш жамоат фонди Васийлик кенгаши раисининг ўринбосари Саида Мирзиёева бор. Шарҳларда Амир Темур Ўрта, Жанубий ва Ғарбий Осиё тарихида муҳим роль ўйнаган, феодал тарқоқлик ва ижтимоий гуруҳлар ўртасидаги ички низоларга нуқта қўйган ҳамда мамлакат ривожланиши учун тинчлик ўрнатган, бор куч-ғайратини сарфлаган давлат арбоби сифатида машҳур эканлиги таъкидланади.\nҚайд этилганидек, Амир Темур ўзидан тарихий аҳамиятга молик стратегик асар – давлатни идора этишда қўлланиладиган маъмурий ва ҳарбий қонун-қоидалар ва тартибларни ўзида мужассам этган Тузукларни қолдирган. У «хулқ-атвор ва давлатни бошқаришда қўлланма» бўлган 12 қоида тизимини шакллантирган. Бу қоидалар режалаштириш, рағбатлантириш ва назорат қилиш каби стратегик бошқарувнинг асосий вазифаларини ўз ичига олади ва бирлаштиради.\nМуаллифлар «Темур тузуклари»ни замонавийлик нуқтаи назаридан шарҳлаб, 600 йил аввал ифодаланган фикрларнинг долзарблигини кўрсатувчи стратегия фалсафасини бугунги кун билан боғлайди.\nУларнинг фикрича, ушбу китобнинг асосий жиҳатлари тизимлиликдан иборат бўлиб, алоҳида муаммоларни яхлит тарзда кўра билиш демакдир. Бу эса, ўз навбатида, стратегик таҳлил ва бошқарувга доир қарорлар қабул қилишнинг методологик асосини англатади.\nЭкспертлар Амир Темурнинг олиму уламоларга бўлган муносабатига алоҳида эътибор қаратади. Бинобарин, буюк саркарда доим уларнинг маслаҳатларига қулоқ тутган ҳолда иш қилган. У нафақат тарихдан маълум бўлган буюк етакчиларнинг муваффақиятларини, балки мағлубиятларининг сабабларини ҳам таҳлил этишларини талаб қилган.\nАмир Темурнинг яна бир муҳим ва ўзига хос хусусияти вазиятни тўғри баҳолашидир. Қоидалар жорий қилишда Амир Темур ижтимоий ва иқтисодий воқелик ҳамда халқнинг турмуш шароитини доимий ўрганиш муҳимлигига эътибор қаратади. У вилоятлардаги энг юқори лавозимларга аҳолига уларнинг анъана ва урф-одатлари билан яхши таниш бўлган раҳбарларни тайинлаш зарурлигини алоҳида таъкидлаган.\nШарҳларда Амир Темурнинг ўз маслакдошлари, шериклари ва ғанимларига нисбатан бағрикенглиги ва тенг ҳуқуқлилиги қайд этилган. Амир Темурнинг энг муҳим ҳаётий тамойили адолат бўлиб, уни давлатнинг асоси ва ҳукмдорлар шиори, деб атаган.\nОктябрь ойида Варшавада тарихчилар, жамоат арбоблари, сиёсатшунослар, ҳарбий экспертлар ва журналистлар иштирокида ушбу китобнинг тақдимотини ўтказиш режалаштирилган.


Наманган вилояти касаба уюшмалари ташкилотлари Бирлашмасининг расмий сайтиНУРОНИЙЛАР ЭЪТИБОРДА! from\nМустақиллик йилларида республикамизда аҳолининг ижтимоий эътиборга муҳтож қатламини, ҳусусан, кекса ва ногиронларни қўллаб-қувватлаш бўйича кенг кўламли ишлар амалга оширилиб, ушбу ишларда касаба уюшмалари ҳам фаол иштирок этмоқдалар.\nХусусан, касаба уюшмалари томонидан ҳар йили “Саховат” ва “Мурувват” уйларида яшовчилар, ёлғиз кексалар, имконияти чекланган шахслар маънавий ва моддий қўллаб-қувватланиб, касаба уюшмалари тизимидаги санаторийларда уларнинг саломатликларини тиклашларига алоҳида эътибор қаратилмоқда.\n2018 йил “Фаол тадбиркорлик, инновацион ғоялар ва технологияларни қўллаб-қувватлаш йили” Давлат дастури доирасида 42 нафар фахрийнинг Тошкент, Бухоро, Самарқанд, шаҳарларига саёҳатлари ташкил этилди. Нуронийларимиз қадимий шаҳарлардаги мўъжизаларни ўз кўзи билан кўриш бахтига мушарраф бўлишди.\nУзоқ йиллар касаба уюшмаси тизимида ишладим, — дейди Эркинжон Қамбаров. — Ёшимиз улуғ бўлгандаги зиёратнинг гашти бўлакча бўлар экан. Чунки қадимий обидаларимиз, диний зиёратгоҳларимизнинг дунёда тенгсизлигини янада теранроқ англадик. Бу каби хайрли ишларнинг янги тизимини яратаётганларнинг барчасини дуо қилаётирмиз.


“Далага югур, пул йиғ, картошка эк”. Ўқитув-чи?! | SOF UZ хабарлари\n“Далага югур, пул йиғ, картошка эк”. Ўқитув-чи?!\n21.07.2017 | Блог | 12079\nЯқинда бир таниш ўқитувчи ҳикоя қилиб қолди: 9 синф битирувчилари ўртасида улар келажакда қайси касбни эгалламоқчилиги тўғрисида сўровнома ўтказибди. Сўровнома натижаси танишимни ҳайратга солган. Боиси, синфдаги 30 нафар ўқувчидан ҳеч бири ўқитувчилик касбига қизиқиш билдирмабди.\nБу воқеани эшитиб заррача ҳам ажабланганим йўқ. Ўша битирувчиларнинг зийракликларига таҳсин айтдим. Аксинча, улардан аксарияти ўқитувчиликка қизиқиш билдирганда, ҳайратга тушишим мумкин эди. Нима учун дейсизми? Чунки ўша ўқувчилар фаросатли ва зийрак бўлганлари учун ҳам ўқитувчи бўлишни исташмаган. Улар айни вақтдаги воқеликка қараб, келажакларини бу «шарафли» касб билан боғламасликдек энг тўғри қарорни қабул қилганлар. Мен уларнинг танловларини қўллаб-қувватлайман.\nИкки йил муқаддам ўзим ҳам Тошкент шаҳридаги мактаблардан бирида 9-синф битирувчилари билан касб танлаш бўйича суҳбат ўтказганман. 29 нафар ўқувчидан 3 нафари (ҳаммаси қизлар) ўқитувчи бўлишни хоҳлашини айтган эди.\nЖанубий Кореяда ўқиб юрган пайтимда корейс миллатига мансуб дўстларим ўқитувчи бўлиш жуда қийинлиги ҳақида айтишар эди. Кореяда ўқитувчи сифатида ишга кириш учун жуда катта билим талаб қилинар экан. Ўқитувчи бўлиб ишга киришни истаган шахс давлат миқёсидаги синовлардан ўтиши лозим бўлиб, ундан ўта олмаганлар бу касбга лойиқ кўрилмас экан.\nЎқитувчи бўлиб ишлаш эса ишга киришдан-да мушкулроқ экан. Улардан доимий изланиш, ўз устида ишлаб, билим ва малакасини ошириб бориш талаб қилинар экан. Энг қизиқ жиҳати шундаки, корейс ёшлари ўқитувчи бўлишни шарафли иш деб ҳисоблашарди. Ўқитувчилик касбини бошқа касблардан устун қўйишарди.\nГапни жуда узоқдан бошлаб зериктириб юборгандирман? Аслида дунёдаги икки муқаддас касбдан бири сифатида эътироф этиладиган ўқитувчиликка қизиқиш бизда тобора камайиб бораётганини кўрсатмоқчи эдим, холос. Бунинг сабаби нимада? Нима учун ўзбеклар «шарафли» касбга эгалик қилишни исташмаяпти? Болаларга билим беришдек савобли вазифадан нима учун қочишяпти? Нима учун ўқитувчилар мактабдан безор бўлишяпти?\n(Университетни қизил дипломга битирган, дарс бериш маҳорати ва билими бўйича шубҳага бориш ҳам мумкин бўлмаган икки курсдошим мактабда зўрға бир йил ишлади-ю, сўнгра аризасини ёзди. Ишлаб юрган қариндошларим ва дўстларимдан ҳам ҳеч бирининг ўз ишидан розилигини ҳали эшитмадим).\nТаҳририятга Фарғона вилоятидаги туманлардан бирининг халқ таълими бўлимида (туман халқ таълими бўлими, аслида, бу ташкилотнинг эскича номланиши, ҳозир унинг номини аллақандай тушунарсиз жумлалар билан аташади; осон нарсаларни мураккаблаштиришни эса ёқтирмайман – қайсарлик билан доим эски номи билан атайман) чоршанба куни бўлиб ўтган йиғилишда ёзиб олинган овозли хабар келиб тушди.\nХабарни тинглар эканман, беихтиёр ўзбек бўлганимдан уялиб кетдим. Ҳа, ҳа, ҳақиқатдан ҳам уялдим. Менга воқеага атаб тезкор мақола ёзиб беришимни илтимос қилишганди. Компютер қаршисига ўтириб, қанча уринмайин, ҳеч нарса ёза олмадим.\nМиллатимизнинг келажагини тасаввур қилишга ҳаракат қилдим. Кўз олдимга фақат Россия, Қозоғистон ва Кореяда мардикорлик қилаётган йигитлар, Туркия, Ҳиндистон, Дубай ва Таиландда фоҳишалик қилаётган қизлар, пул учун ҳожатхонадан телефонни олиб чиқаман, деб ахлат ичида жон бераётган забардаст ўзбек йигитлари келди, холос.\nҚанчалик уринмайин, буюк келажак қуёш каби уфқ ортига ботаётганидан бўлак ҳеч нарсани кўролмадим. Бу миллатдан яна Беруний, Ибн Сино, Фарғоний, Хоразмий ва Мирзо Улуғбек чиқишига ишонмадим. Ишонолмадим.\nТуман ХТБ мудирасининг «Қишлоқ хўжалиги – биринчи масала» деган сўзлари қулоғим остида жаранглайверди. ХТБ мудираси ким? Халқ таълими вазирлиги деган улкан ташкилотнинг битта тумандаги вакили – бошлиғи. 66 та мактабдаги таълим сифатига жавобгар шахс. Тумандаги ўн минглаб ўқувчилар келажакда етук шахс бўлиши учун масъул шахс. Минглаб ўқитувчилар болаларга давлат таълим стандартига мувофиқ билим беришларини назорат қилиши талаб қилинган шахс. У эса ўқитувчилардан қишлоқ хўжалигини талаб қиляпти, ўз ваколатига кирмайдиган масалани таълимдан олдинга – биринчи ўринга қўйяпти.\nЯқинда Халқ таълими вазирлигида бўлиб ўтган бир матбуот анжуманида вазирлик мулозимига ўқитувчиларни мажбурий меҳнатга жалб этиш бўйича савол берилган эди. Вазирлик вакили эса ўқитувчи зиммасига тушаётган ортиқча юмушлар вазирлик ваколатидан ташқари ишлар эканлигини иддао қилган эди. Унинг айтишича, вазирлик ҳамда унинг ҳудудий бошқарма ва бўлимлари ўқитувчининг ваколатига кирмайдиган нарсани буюрмайди. Бу нарса воқеликда қанчалик ўз исботини топмоқда?\nЭнди савол туғилади: Наҳотки, фарғоналик мудира вазирликка бўйсунмаса? Наҳотки, вазирлик тасарруфидаги ташкилот вакили бўлган аёл ўзидан юқори органнинг кўрсатма ва низомларига амал қилмаса? Наҳотки, туман халқ таълими бўлими раҳбари қишлоқ хўжалигига эмас, балки таълим сифатига масъуллигини билмаса? Ўз вазифасини яхши билмайдиган аёл қандай қилиб минглаб одамларга бошлиқ қилиб тайинланган?\nХалқ таълими бўлими раҳбари ўқитувчиларни пахта «чеканка»сига жалб қилиш вилоят ҳокимининг топшириғи эканлигини иддао қилмоқда. ХТБ мудираси 66 та мактаб директорига дўқ қилмоқда: «Ўзингизча Америка очаверманг! Вилоят ҳокимига, унинг топшириқларига қаршимиз, десангиз, марҳамат – кириб, айтиб кетаверинг! Мен қилолмайман бу ишни, менга буюрманглар, мен мустасноман бу топшириқдан, деб айтиб кетасиз!»\nАжабо! Фарғона вилояти ҳокими фермернинг пахтасини чеканка қилишни мактаб ўқитувчилари ва боғча ходималарига буюрибди. Савол: Вилоят ҳокимига бундай ваколатни ким берди? Ҳоким бундай топшириқ беришга ҳаққи борлигини бирор ҳуқуқий ҳужжат билан асослаб бера оладими? Мудира пўписа оҳангида гапиришига қараганда, топшириқни бажаришдан бўйин товлаганлар вазифасидан озод қилинадими?\nХалқ таълими вазирлигининг битта тумандаги раҳбари, олий маълумотли, зиёли одамнинг гапини қаранг: «(Ўқитувчилар далада) 2-3 соат ишлаяпти, холос. Иссиқда жуда эзилиб кетгани йўқ». ХТБ мудираси ўқитувчиларни ишламасдан, тутқаторга ўтириб олишда айблаяпти. Ўқитувчиларни пахта даласида текин хизматкордай ишлатишга буюра туриб, мудира хоним айтаётган сўзларни қаранг: «Нима деб тушунсангиз тушанаверинг! Эртага ўша пахта бизга керак!»\nМеҳнатга мажбурлаш – бу жиноят! Вилоят ҳокими ва унинг топшириғига мувофиқ ўқитувчиларни пахтага чиқишга жалб қилаётган мудира қуйидаги ҳуқуқий нормалардан хабардормикин?\nЎзбекистон Републикасида мажбурий меҳнат Ўзбекистон Републикаси Конституцияси 37-моддаси, «Аҳолини иш билан таъминлаш тўғрисида»ги Қонуннинг 2-моддаси, Меҳнат кодексининг 7-моддаси, шунингдек, «Зўрлаб ишлатиш ёки мажбурий меҳнат тўғрисида»ги Конвенция (1930 йил 28 июнда қабул қилинган, 1997 йил 30 августда Ўзбекистон Республикаси Олий Мажлиси томонидан ратификация қилинган) ҳамда «Мажбурий меҳнатни тугатиш тўғрисида»ги Конвенцияга (1957 йил 25 июнда қабул қилинган, 1997 йил 30 августда Ўзбекистон Республикаси Олий Мажлиси томонидан ратификация қилинган) мувофиқ тақиқланади.\nФуқаролар мажбурий меҳнатдан ҳимояланиш учун судга мурожаат қилишлари мумкин. Ўзбекистон Республикаси Маъмурий жавобгарлик тўғрисидаги кодексининг 51-моддасида меҳнатга мажбурлаганлик учун маъмурий жавобгарлик (энг кам иш ҳақининг бир бараваридан уч бараваригача миқдорда жарима) назарда тутилган.\nМеҳнат кодексини варақлаймиз. Мазкур ҳужжатнинг 177-моддаси «Иш берувчининг бурчлари» деб номланади. Унга кўра, “иш берувчи ходимдан унинг меҳнат вазифалари доирасига кирмайдиган ишларни бажаришни, қонунга хилоф ёки ходим ва бошқа шахсларнинг ҳаёти ва соғлиғи учун хавф туғдирувчи, уларнинг шаъни ва қадр-қимматини камситувчи ҳаракатлар қилишни талаб этишга ҳақли эмас”.\nПахта даласида ишлаш мактаб ўқитувчисининг меҳнат вазифасига кирадими? Вилоят ҳокими ёки ХТБ мудираси шу саволга жавоб бера олишадими? Йўқ! Улар буни исботлаб бера олишмайди. Ҳоким ва ХТБ мудираси Ўзбекистон Республикасининг қонунларини қўпол равишда бузиб, уларни оёқости қилишмоқда. Айни пайтда, улар Маъмурий жавобгарлик тўғрисидаги кодексининг 49-моддасига (Меҳнат тўғрисидаги қонун ҳужжатларини бузиш) мувофиқ жавобгарликка (энг кам иш ҳақининг икки бараваридан беш бараваригача миқдорда жарима) тортилиши мумкин.\nИккинчи масала. Мактаб ўқитувчилари аллақандай концертга боришлари шарт қилинган экан. Мудиранинг айтишича, ўша концертга ўқитувчи келганми-келмаганми, пулини тўлаб қўйиши керак экан. Бу фуқаролардан мажбурий тўлов ундиришнинг айнан ўзи.\nКонцерт кимники, деб сўрамайсизми? Фарҳод ва Ширин деган аллақандай эстрада гуруҳининг гастрол сафари экан. Битта мактабга 25 та чипта мажбуран ўтказилибди. Бугун очиқ-сочиқ кийимлари ва тутуриқсиз клиплари билан жамиятимизга оммавий маданиятни олиб кираётган отарчининг фонограммали концертига ўқитувчиларни мажбурий олиб бориш қайси донишманддан чиққан ғоя бўлди?\nНима учун ўқитувчи ўзига ёқмаган концертга бориши керак? Нима учун ўқитувчи ўзи қатнашмаган концерт билетини сотиб олиши керак? Концерт ташкилотчилари мўмай даромад топиш илинжида нима учун ҳимоясиз ўқитувчидан фойдаланиши керак? (Концерт чиптаси нақд пулга сотилган, ўқитувчи эса ойлигини пластик картада олади).\nМудира опамиз китоб савдосини ҳам жуда яхши йўлга қўйган кўринади. Бизга етиб келган аудиоёзувдан маълум бўлишича, номи айтилмаган, «керакли» ва «зарур» китобдан туманга 600 та келган экан. Демак, тумандаги 66 та мактабнинг ҳар бири 9 тадан китоб олиши керак экан. Битта китоб неча пул туришини биласизми? 11 минг сўм! Ўша китоб бутун республикамиздаги минглаб мактабларга 9 тадан сотилган бўлсачи? Муаллифга ҳар қандай тадбиркор ҳавас қилса арзийди.\nИккинчи экин, дегани нима экан, энди? Энди ҳар бир мактаб ва боғча бир гектардан картошка экиши керак экан. Ажабо! Картошка нархини тушириш ўқитувчилар зиммасига юклатилибди. Ўзи уларга буюрилмаган фақат шу иш қолувди.\nҲар бир ўқитувчи бир нафардан пенсионердан пенсиясини пластик картага ўтказиш бўйича ариза йиғиб чиқиши керак экан. Ким ўйлаб топди бундай ақлли қарорни? Молия вазирлигидаги бирор «билағон» мулозимми? Буни ўйлаб топганлар президент сиёсатига қарши одамларми? Йил бошида Ўзбекистон Республикаси президенти Шавкат Мирзиёев пластик карталар масаласи нотўғри йўлга қўйилганини айтган ва пенсияларни тўлиқ нақд пулда тарқатиш бўйича қарор имзолаган эди.\nЎзбекистонда президентимизнинг халқ манфаатини ўйлаб чиқарган қарорига ким қаршилик қилишга уриняпти? Мудиранинг сўзларига боқинг: Одамлар орасида гап-сўз тарқалиб, президент қарорига қарши иш ошкор бўлмаслиги учун ўқитувчилар ўз яқинлари, ота-оналаридан ариза олиб келишлари керак экан.\nХалқ таълими вазирлиги расмийси берган маълумотга кўра, республика мактабларида 400 мингдан ортиқ ўқитувчилар хизмат қилмоқда. Демак, юртимиздаги ҳар бир мактаб ўқитувчиси битта пенсионернинг пенсиясини пластикка ўтказиб берса ҳам 400 минг кишига бериладиган нақд пулни тежаш мумкин экан.\nМолия вазирлиги пенсионерлар пенсияларини қай шаклда олишларини фақат ўзлари ҳал қилишлари мумкинлиги ҳақида баёнот берганига кўп бўлгани йўқ. Вилоят ҳокими эса туман халқ таълими бўлими орқали мутлақо ноқонуний топшириқ бермоқда.\nҲар бир мактаб кунига 4 нафар, боғча эса 2 нафар ходимини чеканкага чиқариши кераклигини таъкидлаётган мудира хоним, сиз ўзи агрономмисиз ёки таълимга масъул шахсмисиз? Сиз пахтани эмас, таълимни ўйлашингиз керак эмасми? Қачон ўз вазифаларингизни бажаришга киришасиз?\nЖаноб ҳоким! Тушунишимизча, қўл остингиздаги фермерларни бошқара олмай қолгансиз. Мудира хоним фермерларни инсофсизликда айбладилар. Яқинда президентимизнинг Фарғонага ташрифи вақтида Ахборот дастури вилоят фермерларини оғзидан бол томиб мақтаган эди. Ҳаммаси ёлғонмиди? Фермерлар ўз вазифасини бажара олмай қолдими? Нега фермернинг пахтаси учун ўқитувчи жавобгар бўлиши керак?\nШу ўринда муҳтарам Олий Мажлис депутатларига ҳам мурожаат қилмасак бўлмас. Ҳурматли сенаторлар, яқинда халқаро пресс-клубдаги учрашувда мамлакатимизда ўқитувчилар мажбурий меҳнатга жалб қилинмаётганини таъкидлаган эдингиз. Эмишки, ҳалигача бирор ўқитувчи мажбурий меҳнатдан шикоят қилмабди. Мана сизга исботи!\nЭнди вилоят раҳбарлари ўз айбларини яшириш учун ўқитувчилардан фойдаланаётганини инкор қилмассизлар? Энди кабинетдан чиқиб, халқ билан мулоқот йилида халқ билан мулоқот қиларсизлар? Ўқитувчиларнинг ҳуқуқларини таъминлаш учун амалий ҳаракат қилиб кўрарсизлар? Ёки ўқитувчиларнинг аҳволи ҳақида президент гапирмагунча мум тишлаб ўтираверасизларми? Ўзларингиз қабул қилган қонунлар қўпол тарзда бузилишига жим қараб тураверасизларми? Агар ўқитувчини ҳимоя қила олмасангиз, депутатлик курсисида ўтиришга ҳаққингиз йўқ!\nАслида, қайд этилган воқеа жамоатчилик учун катта янгилик эмас. Ҳаммамиз ҳар куни бу каби ноқонуний ишларга гувоҳ бўламиз. Ҳаммамизнинг қариндошимиз, оила аъзоларимиздан бири ёки дўстларимиз ўқитувчи бўлиб ишлайди. Ўқитувчи ўз иши қолиб, бошқа ишлар билан шуғулланаётганини ҳаммамиз биламиз.\nЛекин нега бу муамо ҳал бўлмаяпти? Нега ҳокимликлар ўқитувчилар хизматидан қишлоқ хўжалигида фойдаланмоқда? Қачонгача бундай ҳол давом этади. Фарғонадаги мажлис хамир учидан патир, холос. Бу «Халқ сўзи» муҳаррири айтгандай, «онда-сонда учраб турадиган истисно» эмас. 30 миллион одам кўриб турган нарса.\nБу иллатларга қарши тизимли равишда курашмасак, ҳолимизга маймунлар йиғлаши мумкин. Ўқитувчини қадрламасак, ишонч билан айтаман: ютқазамиз. Ўқитувчиси хизматкор бўлган жамият аъзолари бошқа миллатларга хизматкор бўлишгагина ярайди, холос.\nЮқорида Жанубий Кореяни эслаб ўтгандим. Жанубий Корея табиий бойликлари йўқ, иккита даҳшатли урушни бошдан кечирганига қарамай, бугунги тараққиётга қандай эришди? Шу саволга кореялик танишим шундай жавоб берган эди: Биз таълимга эътибор бердик. Боримизни фарзандларимиз яхши таълим олишлари учун сарфладик.\nРивожланган мамлакатлар тажрибасига қарасак, барчасида ўқитувчилик энг ҳурмат қилинадиган касб ҳисобланади. Ўқитувчилардан талаб қилинадиган нарса эса фақатгина сифатли таълим. Шунинг учун корейс ёшлари ўқитувчиликни орзу қилишади.\nЎқитувчиси кўча супуриб юргани, пахта чопаётгани, уйма-уй юриб, пул йиғаётганини кўрган қайси бола келажакда ўқитувчи бўлишни орзу қилади? Сўзимиз аввалида тилга олинган сўровнома натижаси мутлақо табиий бўлиб, воқелик билан мазмунан мос келмоқда.\nХулоса шуки, ўқитувчилар учун қишлоқ хўжалиги биринчи ўринда бўлмаслиги керак. Улар ўзларининг асосий ишлари бўлган таълим бериш билангина шуғулланишсин. Бугун ўқитувчини ҳимоя қилмасак, келажак авлодлар бизни кечирмаслиги мумкин.\nИндамасхўжа Камгапхўжа ўғли\nтаълим танқид мулоҳаза мақола мактаб видео\n20.07.2018 | 1329\n20.07.2018 | 1667\nДунёдаги энг бахтли касб эгалари рейтинги тузилди\n20.07.2018 | 3106\n20.07.2018 | 1507\nЎзбекистонда Жанубий Кореянинг яна бир университети филиали ва клиникаси очилади\n20.07.2018 | 1343\nСамарқандда чақалоқлар савдоси билан шуғулланган хусусий клиника ходимлари жазоланди (видео)\n20.07.2018 | 2299\n20.07.2018 | 1244\nЎзбекистон Тожикистонда янги мактаб қуради\n19.07.2018 | 2404\nБлогерлар машина ойнасини қорайтириш ҳақидаги қарор тўғрисида: бу беҳаёликнинг энг олий кўриниши\n18.07.2018 | 5490\nЎзбекистонда ўқувчиларни биринчи синфга қабул қилиш ва бошқа мактабга кўчириш тартиби ўзгартирилди\n18.07.2018 | 5017\nМактаб ўқувчиларининг тилла тақинчоқ ва бошқа буюмларини алдов йўли билан қўлга киритган аёл жазога тортилди\n13.07.2018 | 2446\nОлий Мажлис депутати: "...Улар бутун бошли халқни ечинтирдилар... Ҳайф..."\n05.07.2018 | 8101\nСамарқандлик ички ишлар ходими ўғриликда айбланган аёлни таҳқирлагани видеоси тарқалди\n05.07.2018 | 8429\n01.07.2018 | 6598\nАндижонда 65 ёшли эркак билан жинсий алоқа қилиб кейин 25 минг доллар талаб қилган аёл ушланди\n17.07.2018 | 7113\nБухоролик аёл нега ўз қиёфасини "эркак"га ўзгартириб, қўшни қизни чув туширди? (видео)\n18.07.2018 | 6129\nҚорақалпоғистондан ракета кўринишидаги жисм олиб ўтилди\n17.07.2018 | 5840\nТожикистонда Марказий Осиёдаги энг таҳликали ҳисобланган кўлнинг сувини имкон қадар тезроқ сотишни таклиф қилишди\n17.07.2018 | 5170\n39% - Тез очиляпти( 630 / 1603 )\n26% - Чидаса бўлади( 431 / 1603 )\n18% - Унчалик эмас( 303 / 1603 )\n14% - Киришга қийналяпман( 239 / 1603 )


Имрон актриса Дурдона Қурбоновага клипга суратга тушиши учун қанча пул тўлаганини айтди — видео\nХонанда Имрон Актриса Дурдона Қурбонова клипига тушиши учун 800 доллар гонорар тўлаганини айтди.\nИнтервьюда хонанда Имрон актриса Дурдона Қурбоновага унинг рафиқаси ролида суратга тушиш учун қанча пул тўлаганини айтган. Хонанданинг маълум қилишича, янги клипини суратга олишда иштирок этгани учун актрисага 800 доллар ҳақ тўлаган.\nБундан ташқари хонанда актриса билан турмуш қуриши ҳақидаги саволга шундай жавоб берган:\n«У қизга уйланиш ‘план’да йўқ. Яхши қиз, смимий, истеъдодли актриса. Лекин уйланиш ниятимиз йўқ. Лекин мен олдиндан ҳеч нарса дея олмайман. Чунки бу ҳаёт, ҳамма нарса бўлиши мумкин ва ҳеч нарсани олдиндан билиб бўмайди».\nШунингдек, Имрон Дурдона Қурбонова навбатдаги видеоклипда ҳам рол ижро этиши мумкинлиги ҳақида ишора қилган. Бундан ташқари, танилмаган икки нафар қизни клипга олиб чиқишини режалаштираётганини айтиб ўтган.\nМаълумот учун, Дурдона Қурбонова — машҳур ўзбек блогер ва актрисаси. Унинг Инстаграм аккаунтида 2,5 миллиондан ортиқ обуначиси бор. Ҳозирда у турли хил телевизион шоуларда фаол иштирок этмоқда. Шунингдек, у клипларда суратга тушади.\nАввалроқ Рэпер Моргенштерн «giveaway» танловидан қанча маблағ ишлаб олгани ҳақида хабар берилган эди.


Шоҳжаҳон Эргашев ғалабани қўлга киритди - UzTV New York, Inc.\nШоҳжаҳон Эргашев ғалабани қўлга киритди\n03/26/2017 | Filed under: SPORT,UZ TV NEWS | Posted by: admin\nМамлакатимизда спорт, жумладан, боксни ривожлантиришга қаратилаётган алоҳида эътибор самарасида спортчиларимиз нуфузли халқаро мусобақаларда муносиб иштирок этмоқда. Боксчиларимизнинг Бразилиянинг Рио-де-Жанейро шаҳрида бўлиб ўтган ХХХI ёзги Олимпия ўйинларидаги муваффақияти мамлакатимизда ҳеч кимдан кам бўлмаган ва кам бўлмайдиган авлод вояга етаётганини яна бир бор намоён этди.\nБиринчи Президентимиз Ислом Каримов раҳнамолигида спортни, хусусан, болалар спортини ривожлантиришга алоҳида аҳамият қаратилди. Буни юртимизнинг барча ҳудудлари, айниқса, қишлоқ жойларда замонавий ва муҳташам спорт мажмуалари қад ростлаётгани, у ерда болаларнинг ўзлари истаган спорт тури билан мунтазам шуғулланиши учун кенг шароитлар яратилаётганида ҳам кўриш мумкин.\nБешариқ туманидаги Рапқон болалар ва ўсмирлар мактаби ҳам кейинги 5 йилда жадал ривожланди. Ёш ўғил-қизлар учун янги бино қуриб фойдаланишга топширилди. Мактаб тарбияланувчилари жаҳон ва Осиё чемпионатлари, халқаро ва республика мусобақаларида юқори ўринларни қўлга киритиб келишмоқда.\n1991 йилда Шоҳжаҳон Эргашев ҳам ушбу спорт мактабида тарбия топган. 2001 йилдан буён бокс спорт тури билан шуғулланиб келади.\n2003 йилдан буён ҳаваскор боксчи сифатида 216 та жанг ўтказган ва 202 тасида ғалаба қозонган. 4 карра Ўзбекистон чемпиони.\n2015 йилдан буён бокс WВО йуналишида 8 та рейтинг жанги ўтказиб, ҳамма жангида муддатидан илгари ғалаба қозонган.\nЖорий йил 25 март куни Россиянинг Санкт-Петербург шаҳрида “Европа камари” учун бўлиб ўтадиган жангда угандалик рақиби Хамза Семпево билан рингга тушиб, 1 раунддаёқ нокаутча учратди ва 9 чи катта ғалабасига эришди. Ш.Эргашев бу йил Америка қўшма штатларида ўтказиладиган мусобақаларда иштирок этиб, ўз вазнида дунёнинг энг кучли боксчилари рўйхатининг 10 талигига киришни мақсад қилган.\nЭслатиб ўтамиз, унинг рақиби Х.Семпево 7 йилдан буён профессионал бокс билан шуғулланиб келади. 20 та жангнинг 6 тасида мағлубиятга учраган. У ўз вазнида икки карра Уганда чемпиони ҳамда Шарқий ва Марказий Африканинг чемпионлик камарини қўлга киритган.